Na Veisorovaki - Boyd K. Packer\nEna veivanua cava ga era gole kina o ira na noda lewenilotu kei ira na daukaulotu, sa dua ga na itukutuku o ya na vakabauta kei na vakanuinui vua na iVakabula o Jisu Karisito.\nE dusimaki na noqu itukutuku vei ira era vakaleqai tu ena keda maliwa, vakacolati tu ena yalo luvuci kei na malumalumu kei na sega ni taucoko, rarawa, kei na yalolailai.\nEna 1971, au a lesi meu gole ki na veikoniferedi ni iteki mai na Ra kei Samoa, oka kina na kena tauyavutaki e dua na iteki vou ena yanuyanu o Upolu. Ni oti na veivakatarogi eso keitou a sauma e dua na waqavuka lailai ki na yanuyanu o Savai’i me laki vakayacori na koniferedi ni iteki e kea. A ro yani na waqavuka ena kena rara veico e Faala ka dodonu me ia na ilakolako lesu mai ena yakavi e tarava me keitou lesu tale mai ki na yanuyanu o Upolu.\nNa siga me sa ia na seredali mai Savai’i, a tau toka na uca. Ena kena kilai ni sega ni ro rawa na waqavuka ena vanua suasua, keitou a draiva sara yani ki na ucuna e ra ni yanuyanu oqo, ki na dua na rara ni waqavuka tuvaki ca e dela ni dua na baniua lase. Keitou wawa ka sa bogi, ia a sega ni yaco mai e dua na waqavuka. Oti, keitou rogoca sara ena retio ni sa liwa tiko e dua na cava, ka sega ni vuka rawa na waqavuka. Keitou a walesi lesu ni keitou sa na lesu yani ena waqa. E dua e dodonu me na sotavi keitou mai Mulifanua.\nNi keitou sa seredali mai na toba e Savai’i, a taro sara o kavetani ni waqa 40 na fute (12- na mita) vei peresitedi ni kaulotu ke tiko vua e dua na cina livaliva. E kalougata, ni tiko vua ka solia sara yani vei kavetani. Keitou takosova yani na 13 na maile (21 na kilomita) ki na yanuyanu o Upolu ena wasawasa voravora sara. E sega ni dua vei keitou e kila ni sa ravuta sara tikoga na yanuyanu e dua na cava rerevaki, ka keitou sa na saba donu.\nKeitou yaco yani ki na toba e Mulifanua. E tiko kina e dua na icurucuru qiqo me keitou na curuma yani ena bati ni cakau. E tiko e dua na cina e delana ena baravi e cake kei na ikarua ni cina e ra e vakatakilakilataka na icurucuru qiqo. Ni vagolei yani e dua na waqa ena gadrevi me rau veidonui cake na cina, sa qai muataki yani kina vakadodonu na waqa me curu yani ena batini veivatu rerevaki ni icurucuru.\nIa ena bogi o ya sa dua tu ga na cina. Rau sa wawa tu mai matasawa na elda me sotavi keitou, ia na takoso a taura e dua na gauna balavu cake. Ni oti e vica na auwa nodrau vakaraica tiko mai me laurai na neitou waqa, rau sa wale na elda ka moce, ka guilecava me rau waqara na ikarua ni cina, na cina e ra. Sa yaco kina, me seva na icurucuru ena cakau.\nA vagolea toka na waqa o kavetani ena kena a rawata rawa me veidonui ki na cina e cake e baravi ka dua na kaimua a taura toka na cina livaliva kerei mai me cinava na mua e liu, me laurai na veivatu e liu. Keitou rogoca na kena caroba na ua lelevu e cakau. Ni keitou sa raica rawa ena cina livaliva ni ra sa voleka, a kaila ena domobula o kavetani me vakasukasuka ka gole tani ka tovolei tale me kunei na icurucuru.\nNi oti e vuqa na sasaga, sa kila o koya ni sa sega ni kunei rawa na icurucuru. Keitou sa na tovolea ga me keitou yacova yani na toba e Apia ka 40 na maile (64 na kilomita) na kena yawa. Keitou sa sega ni vorata rawa na kaukauwa rerevaki ni draki. Au sega mada ni bau sotava e dua na butobuto me vaka o ya.\nKeitou a sega ni toso ena imatai ni auwa, e dina ga ni sa taucoko na igu ni idini. E cola ua lelevu vakaitamera na waqa ka cegu dula e dela ni ua ka lasika mai na ivocevoce e dela ni wai. Na sautaninini ni ivocevoce e kurea vakalevu sara na waqa ni bera ni sisi yani ki yasana kadua.\nKeitou a davo vakatetaba ena iubi ni kako, ka qumia toka e dua na yasana ka qamuta toka na yasana ka dua me kakua ni kuitaki laivi. A cawadru na ligai Brother Mark Littleford ka botolaki ena ba ni waqa kaukamea e ra. A mavoa kina na yadrena, ia a tarova na ba na nona rawa ni dokaulu i wai.\nSa yaco, me keitou toso yani ka sa voleka ni kida na mataka ena neitou sa yaco rawa ki na toba e Apia. Era sa vesuvesu vata tu na waqa mera taqomaki. A vica toka na ivakatao ena ikelekele ni waqa. Keitou a qasi takosovi iratou, ka saga me keitou kakua ni vakayadrati ira era moce toka ena dela ni waqa. Keitou a gole sara yani ki Pesega, vakamamacataka na neitou isulu ka mua yani ki Vailuutai me laki tauyavutaki e dua na iteki vou.\nAu sega ni kila o cei so era sa waraki keitou tiko mai na baravi e Mulifanua. Au sega ni via rogoca me ratou tukuna mai. Ia e ka dina ni sega na cina e ra, a rawa sara ga me keitou yali yani.\nE tiko ena noda ivola ni sere e dua na serenilotu makawa dau lagati vagauna ka dau vakaibalebale vakalevu vei au.\nCina caudre ni loloma\nNi Tamada mai lagi,\nKa me mai veitaqomaki\nVeicina e baravi.\nWaqa mai na cina rama;\nMe cinavi na biau.\nDausoko era sasaga\nMe ra veivakabulai.\nSa buto na bogi ni ca;\nCudru na biau mai wai.\nEra tu na sa gadreva,\nNa cina e baravi.\nNomu cina sa malumu;\nToba era tovolea,\nEra yali ni buto.1\nAu vosa kina nikua vei ira era sa rairai yali ka ra sa vakasaqara tiko na cina e ra me vukea na nodra dusimaki lesu mai.\nSa kilai taumada mai na ivakatekivu ni bula oqo eda na sega ni yaco meda uasivi sara. A sega ni namaki ni da na bula voli ka sega ni voroka e dua se rua na lawa.\n“A sa veimecaki na itovo vakayago kei na Kalou me tekivu sara mai na lutu i Atama, ka na vaka tu kina me tawamudu kevaka eda sa sega ni vakarorogo ki na domo ni Yalo Tabu, meda biuta tani na itovo vakayago ka yaco me tamata yalo savasava ena vuku ni soro i Karisito na Turaga.”2\nMai na Mataniciva Talei, eda kila vakavinaka ni “sa sega na ka tawa savasava sa curu rawa ki na [matanitu ni Kalou],”3 ka sa vakarautaki kina e dua na sala kivei ira taucoko era ivalavala ca mera veivutuni ka yaco mera bula kilikili kaya ena iserau ni Tamada mai Lomalagi.\nA digitaki kina e dua na Daunitataro, na Dauveivueti, e dua ka bulataka vakauasivi sara na Nona bula, sega ni caka cala, ka “vakacabori koya me isoro ni ivalavala ca, me vakayacori kina na ka sa tukuni ena vunau vei ira sa yalo raramusumusu ka bibivoro; raica sa sega ni dua tani tale sa rawa me vakayacora na ka sa tukuni ena vunau.”4\nMe baleta na bibi ni Veisorovaki, eda vulica ena Alama, “Raica sa kilikili me vakayacori e dua na isoro; … kevaka e sega era na rusa vakaidina na tamata kece ga.”5\nKevaka o sega ni vakayacora e dua na ka cala, sa na sega ni yaga vei iko na Veisorovaki. Kevaka o sa cakava eso na cala, ka da sa cakava taucoko, ka lailai se ka levu, sa qai gadrevi sara vakalevu mo vakasaqara na kena rawa ni bokoci laivi ka mo kakua ni tiko tale ena butobuto.\n“Sai [Jisu Karisito] na rarama kei na vu-ni-bula kei vuravura.”6 Ni da rai vakatabakidua tikoga ena Nona ivakavuvuli, eda na dusimaki ki na toba ni veitaqomaki vakayalo.\nE vakaoqo na ikatolu ni yavu ni vakabauta, “Keimami vakabauta ni na vakabulai na tamata kecega ena isoro nei Karisito, kevaka eda sa muria na vunau kei na ivakavuvuli ni itukutuku vinaka.”7\nE vakavulica kina o Peresitedi Joseph F. Smith: “Era na sega ni rawa mera vosota ga vakataki ira na nodra ivalavala ca na tamata; era na sega ni rawa ni vakasavasavataki ira mai na vatuka ni nodra ivalavala ca. Eda sa rawa ni muduka na noda caka ca ka vakayacora na veika vinaka ena gauna mai muri, ka me vakadonuya na Turaga na nodra itovo ka [yaco] me kilikili. Io, o cei me vakadodonutaka na cala era sa vakayacora vakaiira kei ira tale na so, ni ra sega ni rawa ni vakadodonutaka o ira vakataki ira? Mai na veisorovaki i Jisu Karisito na nona ivalavala ca o koya sa veivutuni e na bokoci laivi; e dina ga ni ra sa damuvakula era na vulavula me vaka na vutika ni sipi [raica na Aisea 1:18]. Oqo na veiyalayalati e soli vei iko.”8\nEda sega ni kila vakaidina sara na sala a vakayacora rawa kina na Turaga na Veisorovaki. Ia eda kila ga ni veivakararawataki tawaloloma ni Mate ena kauveilatai a tiki walega ni mosi vakadomobula ka a tekivu e Kecisemani—na vanua tabu ni veivakararawataki—ka laki vakacavari e Kolikoca.\nE vola o Luke:\n“A sa sudra tani vei ira e vaka na kena yawa e viritaki e dua na vatu, a sa tekiduru ka masu,\n“Ka kaya, Tamaqu, kevaka ko ni sa vinakata, ni kauta tani vei au na bilo oqo: ia me kakua ni yaco na noqu lewa, me yaco ga na nomuni lewa.\n“A sa rairai mai vei koya e dua na agilosi mai lomalagi, a sa mai vakaukauwataki koya.\n“Ia ni sa yaluma sara, sa masu vagumatua cake kina: ia na nona buno sa vaka na titiri ni dra sa lutu ki na qele.”9\nMe yacova na kena au a sa tukuna rawa, e dua ga na gauna ena nona vosa sara ga na iVakabula e vakamacalataka na veika a sotava vakararawa ena Were o Kecisemani. E tukuni ena ivakatakila:\n“Raica ko i au na Kalou, au sa vosota oti na veika oqo, me ra bula kina ko ira era sa veivutuni;\n“Raica ko i au na Kalou sa Kaukauwa sara; au sa sautaninini e na mosi ni veivakararawataki ko ya, au a bunotaka na dra.”10\nEna veigauna taucoko ni nomuni bula eso beka na gauna ko ni a gole ki na veivanua e sega ni dodonu mo ni gole kina ka cakava na veika e sega ni dodonu mo ni a cakava. Kevaka mo ni gole tani mai na ivalavala ca, ena rawa ena dua na siga mo ni kila na vakacegu e yaco mai ena kena vakamuri tiko na salatu ki na taucoko ni veivutuni.\nSe cava ga na noda ivalavala ca taumada, se vakacava sara beka na levu ni noda ivalavala veivakamavoataki vei ira eso, na ca o ya ena rawa me bokoci laivi. Vei au, na malanivosa ena ivolanikalou taucoko e vaka me totoka duadua o ya ena gauna a kaya kina na Turaga, “Raica ko koya sa veivutunitaka na nona ivalavala ca, e na vosoti, ia ko i au na Turaga, au na sega ni nanuma tale na nona ivalavala ca.”11\nOqori na yalayala ni kosipeli i Jisu Karisito kei na Veisorovaki: me ciqoma e dua sa lako mai, o koya ena mai lewena, ka tuvanaki ira ki na dua na ituvaki ka me qai cava na nodra bula, sa na rawa mera lako curuma na ilati ni ra sa veivutunitaka na nodra ivalavala ca ka ra sa vakasavasavataki ena dra i Karisito.12\nOqori na veika era cakava na Yalododonu Edaidai e vuravura taucoko. Oqori na rarama eda sa solia yani vei ira era tiko ena butobuto ka ra sa lako sese tu. Ena veivanua cava ga era gole kina o ira na noda lewenilotu kei ira na daukaulotu, sa dua ga na itukutuku o ya na vakabauta kei na vakanuinui vua na iVakabula o Jisu Karisito.\nA vola o Peresitedi Joseph Fielding Smith na qaqani serenilotu “Does the Journey Seem Long?” A noqu itokani lomani o Koya. E umani tu kina na veivakayaloqaqataki kei na dua na yalayala kivei ira era vakasaqara mera muria na ivakavuvuli ni i Vakabula:\nE rui yawa beka na ilakolako,\nE voravora ka baba sobu na sala?\nEra tu beka kina na co veicoka kei na ka vakavotovotoa?\nEra tava beka na yavamu na vatu gagata\nKo sa dredre beka ni tucake\nKi delana ena todra ni siga?\nSa malumalumu ka rarawa beka na yalomu,\nSa malumu mai na lomamu,\nNi ko sa sasagataka na nomu icolacola ni oga?\nSa bibi beka na icolacola\nKo sa vakasaurarataki oqo mo laveta?\nE sega beka e dua me vukea na nomu icolacola?\nMo kakua ni yalolailai\nSa tekivu na ilakolako;\nE Dua sa kacivi iko tikoga.\nMo rai cake ena reki\nKa mo taura na ligana;\nEna liutaki iko ki na delana cecere sa vou—\nKi na vanua vakalou ka savasava,\nSa oti kina na leqa kecega,\nKa sa galala na nomu bula mai na ivalavala ca kecega,\nKa sa sega kina na tagi,\nSa sega kina na rarawa.\nTaura na ligana ka drau curu vata mai kei koya.13\n1. “Cina Caudre ni Loloma,” Sere ni Lotunaba 199. 2. Mosaia 3:19. 3. Mosese 6:57. 4. 2 Nifai 2:7. 5. Alama 34:9. 6. Mosaia 16:9. 7. Yavu ni Vakabauta 1:3\n8. Nodra iVakavuvuli na Peresitedi ni Lotu: Joseph F. Smith (1998), 108. 9. Luke 22:41–44. 10. Vunau kei na Veiyalayalati 19:16–18. 11. Vunau kei na Veiyalayalati 58:42. 12. Raica na iVakatakila 1:5. 13. “Does the Journey Seem Long?”Sere ni Lotu, naba 127. Kena sa otiKena e tarava


The Fiji Times » Sautu o Nakasayaga\nSautu o Nakasayaga\nE SAUTU na loma ni vanua ena i coi ni kakana kei na kakana draudrau ka vakadinadinataki e na colo kei Navosa. Esa dau i vakarau tu ni bula ni dua e gole cake ki na loma ni vanua esa dau tukuni tu vua ni sa na lako ka na laki oca na kania na kakana draudrau.\nIa, e na loma ni vanua ko Navosa e sega ni dina nai tukutuku oqori, ka ni ra vutuniyau tale tikoga e na sasalu ni veiuciwai ka ni davo ka drodro malua no na uciwai na Sigatoka ekea.\nE vakaraitaka ko Eliki Keni Vale ni sautu na uciwai ko Sigatoka e na ika na maleya se tilapia. E tomana ena nona i tukutuku o Keni Vale ni dua talega na ka na levu ni ika susu na ?grass carp? era sa bula voli e na ulu ni wai qo na Sigatoka.\n?Keimami dau siwa ena uciwai qo ka rawa ni keimami rawata e 10 sara na ika susu ena dua na gauna ni siwa,? e kaya o Keni Vale.\nE vakaraitaka o koya ni rua tiko na nona lawa ni qoli ka dau bala tiko na nona lawa e na veiyakavi kece sara.\nE kaya ni dau mataka lailai esa dau mai taleva na vanua e dau bala tu kina na lawa esa dau yavavala tu na lawa e na levu ni ika.\n?Au rawa ni rawata tiko e tolu kina na va na ika susu na ?grass carp? e na veimataka,? e kaya o Keni Vale.\nEna so na gauna e kaya ni dau lesu mai na teitei ena siga levu, esa na rawa ni dau mai vakasaqara tikoga na tavioka se dalo ka tokara tiko na wai katakata ena nona sa gole yani ki na uciwai na Sigatoka me la?ki nunu ika.\n?Ena so na gauna e rawa ni tini ga na miniti au sa coqa tale e rua se tolu na kequ ika, ka?u sa cabe lesu tale ki vale me la?ki vakasaqarai tale,? e kaya o Keni Vale.\nIa, e vakadinadinataka na Tabana ni Nai Lalakai na i tukutuku e vakaraitaka tiko oqo ko Keni Vale e na kena donui e dua na soqo e na koro ko Nakasayaga e Navosa ka ra cabe mai na qoli na turaga.\nEra colata sara tikoga mai na taga ika ena kena levu ka ra tukuna ni sa veivuke tu vei ira ena veisoqo kece e dau vakayacori ena loma ni vanua.\nIa, na vuanikau me vaka na moli, meleni, na sila kei na quwawa esa qai sega ni caka rawa sara ena kena sa vua tu ga mai ena kena veivula e dau vua kina.


Porokaramu Vou ni Soqo ni Tabacakacaka — Watchtower LAIBRI ENA INTERNET\nkm 7/01 t. 7\nPorokaramu Vou ni Soqo ni Tabacakacaka\nVulica Mo Rerevaki Jiova Mai Vu ni Yalomu\nKe dua e rere, e rawa ni kena ibalebale ni “titobu na nona vakarokoroko, vakabibi ke rokova tiko na Kalou.” Oqo dina na mataqali rere e kaya na iVolatabu ni ‘sa ivakatekivu ni vuku.’ (Same 111:10) Me kena veibasai, e dua tale na mataqali rere e lewa tu na vuravura i Setani e wavoliti keda tu. Eda na vorata vakacava na ituvaki oya nida bucina tiko na rerevaki Jiova? Na porokaramu vou ni soqo ni tabacakacaka ni yabaki vakacakacaka ni 2002 ena sauma na taro oya. Na kena usutu na “Rerevaka na Kalou ka Vakalagilagia.” (Vkta. 14:7, VV) Eda na qai kila kina e levu na sala e yaga yadua kina vei keda, vaka kina vakaisoqosoqo na rerevaki Jiova.\nE dina ni rere e dau tukuni me nuiqawaqawa se yalolailai qai tu vakasuka ni sotavi na ituvaki dredre, ia e kaya na iVolatabu: “Sa kalougata [se, “marau,” NW] ko ira kecega era sa rerevaki Jiova.” (Same 128:1) Na porokaramu ni soqo ni tabacakacaka ena vakaraitaka vei keda na sala eda na vorata kina na ka ni bolebole e vauca na sokalou dina. Eda na raica e ke na sala era vukei kina na ka vou mera bucina na rere dina, ena qai uqeti ira mera qarava na Kalou ena lomadra, yalodra, nanuma kei na nodra kaukaua kece. (Mari. 12:30) Ena cava tiko na porokaramu ni imatai ni siga ena nona ivunau na ivakatawa ni tikina “Toro Voleka Sara Vei Ira O Lomana.” Ena vakamacalataka o koya na sala meda yadrava tiko kina na sasaga ni tevoro me vagolei keda tani mai vei Jiova, noda vuvale, kei ira na tacida vakarisito.\n“Rerevaki Jiova, Sega ni Tamata” e usutu ni va na vosa veitaravi ena ikarua ni siga. E vakamacalataka na vuna kei na sala meda vorata kina na rere cava ga ena tarovi keda mai na noda vakayacora vakavinaka na noda cakacaka vakavunau, se meda yalodina tiko ga qai vinaka noda lewaeloma e koronivuli, vaka kina ena noda vanua ni cakacaka. Na vunau soqovi levu “Rerevaka na Kalou Qai Muria Nona iVunau” e yavutaki ena itukutuku veitaravi e vakamacalataki ena Vakatakila wase 14. Ena cava tiko na soqo ni tabacakacaka ena veidusimaki veivakauqeti “Lako Tiko ga Ena Rerevaki Jiova.”\nSo tale na ikuri ni porokaramu o na sega ni via calata oya na Koronivuli ni Vuli iTalatala Liutaki Vakalou, na ivakaraitaki ni Soqoni ni Cakacaka, vunau ni papitaiso, kei na ivakamacala lekaleka ni Vuli Vale ni Vakatawa. Sureti ira nomu vuli iVolatabu mera na tiko tale ga kina. Ke dua e via papitaiso me tukuna totolo vua na ivakatawa daulewa. O keda kece eda na via vakaraitaka na noda rerevaki Jiova dina da qai vakalagilagi koya ena noda sega ni calata e dua na ivunau ena porokaramu oqo!


Na Cava na Vuna ni Veiqaravi ni Matabete - Mai vei Peresitedi Dieter F. Uchtdorf\nNa imatai vei ira na veikacivi oqo a yaco mai niu se dikoni tiko. Au a lako vata kei noqu matavuvale ki na tabana ni Lotu mai Frankfurt, e Jamani. Keimami a vakalougatataki ena vuqa na tamata vinaka ena neimami tabana. A dua vei ira o neimami peresitedi ni tabana, o Baraca Landschulz. Au dau qoroi koya vakalevu, e dina ga ni vaka toka me dau vosa vakadodonu, cakacaka vakasavasava, ka dau dara wasoma tu ga na sutu loaloa. Au nanuma lesu na gauna ni veiwali kei ira na noqu itokani vakacauravou baleta ni vaka me dau vukivuki toso vakamalua tu ga o neimami peresitedi ni tabana.\nAu dredre niu mai vakasamataka tiko ena gauna oqo baleta ni rawa sara ga ni ra raici au o ira na itabagone ena Lotu nikua ena sala vata ga oqo.\nEna dua na Siga Tabu, a kerei au o Peresitedi Landschulz me keirau veivosaki mada. Na imatai ni noqu vakanananu o ya, “Na cala cava beka au cakava?” Au sa vakanananutaka e vuqa na ka au a cakava beka ka vakavuna me rau sa na veivosaki e dua na peresitedi ni tabana kei na dua na dikoni.\nA sureti au yani o Peresitedi Landschulz ki na dua na rumulailai ni vuli—na neitou valenilotu e sega kina na valenivolavola nei peresitedi ni tabanalevu—a qai tukuna vei au e kea meu sa kacivi meu peresitedi ni kuoramu ni dikoni.\n“Oqo e dua na itutu bibi,” a kaya, a qai vakamacalataka sara kina vakamalua na vuna. A vakamacalataka na veika sa namaka tiko na Turaga vata kei au meu vakayacora kei na sala au rawa ni vukei kina.\nAu sega ni kila na veika e vuqa a kaya, ia au nanuma vinaka tiko na ka au a vakila. A vakasinaiti au e dua na Yalo vakalou ni sa vosa tiko o koya. Au a rawa ni vakila ni oqo na Lotu ni iVakabula. Kau nanuma kina ni veikacivi a tukuna vei au a veivakauqeti ni Yalo Tabu. Au nanuma sara niu sa curu mai tautuba ni rumu ni vuli lailai o ya ena yalo e qaqa cake mai


Mo Vakamatauni Iko ena Nomu iLesilesi Vou | Vale ni Vakaawa Vulici\nULUTAGA NI VULI 34\n“Ni sega ni tawayalododonu na Kalou me guilecava na nomuni cakacaka kei na loloma oni vakaraitaka ena vuku ni yacana.”—IPER. 6:10.\n1-3. Na cava e rairai veisau kina na nodra ilesilesi na veiqaravi vakatabakidua?\n“OTI e 21 na yabaki neirau marautaka na neirau ilesilesi vakadaukaulotu, erau sa malumalumu na neirau dui itubutubu. Keirau marau me keirau lai qaravi ratou, ia keirau rarawataka ni keirau sa na biuta na vanua keirau taleitaka vakalevu,” e kaya o Robert kei Mary Jo.\n2 E kaya o William kei Terrie: “Na gauna keirau kila kina ni keirau na sega ni lesu ena neirau ilesilesi ena vuku ni tauvimate, keirau tagi sara ga. Keirau dau vinakata tu me keirau qaravi Jiova ena dua tale na vanua, ia qo sa oti.”\n3 E kaya o Aleksey: “Keimami kila nira vinakata na dauveivakacacani mera sogota na valenivolavola ni tabana au veiqaravi tiko kina. Ia ena gauna sa sogo kina, keimami sa biubiu tale ga e Peceli. Dua na ka neimami rarawa.”\n4. Na taro cava eda na veivosakitaka ena ulutaga qo?\n4 E levu tale na tacida era veiqaravi vakatabakidua e veisau na nodra ilesilesi, * wili kina o ira na veiqaravi e Peceli. Dua na gauna balavu era mareqeta tu nodra ilesilesi na tacida yalodina qori, ena sega ni rawarawa gona mera biuta. Na cava ena vukei ira mera ciqoma na veisau? O na tokoni ira vakacava? Ena yaga vei keda na isaunitaro qori meda ciqoma kina na veisau.\nKA MO CAKAVA NI VEISAU NA ITUVAKI\nNa cava e sega ni rawarawa kina vei ira na veiqaravi vakatabakidua mera cegu mai na nodra ilesilesi? (Raica na parakaravu 5) *\n5. Ena tarai keda vakacava na veisau ni noda ilesilesi?\n5 Ke da veiqaravi e Peceli se na yalava, eda lomani ira vakalevu na tamata, eda taleitaka tale ga na vanua eda veiqaravi kina. Ia eda na rarawa nida biuta na noda veiqaravi vakatabakidua ena vuku ni ituvaki. Eda na mositi ira na tacida era na tu mai, eda na lomaleqataki ira tale ga ke vu ni noda biubiu na veivakacacani. (Maciu 10:23; 2 Kor. 11:28, 29) Kena ikuri, nida gole ena noda ilesilesi vou se nida lesu ena noda vanua, ena vou tale vei keda e levu na ka. E kaya o Robert kei Mary Jo: “E vou tale vei keirau na neirau itovo vakavanua, kei na neirau vunau mada ga ena neirau vosa. Vaka ga keirau sa vulagi tale ena neirau vanua.” Eso tale ga e veisau na nodra ilesilesi era rairai vakila na leqa vakailavo. De dua era na yalolailai. Na cava ena vukei ira?\nE bibi meda volekati Jiova tiko ga qai nuitaki koya (Raica na parakaravu 6-7) *\n6. Eda na volekati Jiova tiko ga vakacava?\n6 Mo volekati Jiova tiko ga. (Jeme. 4:8) Eda na cakava vakacava qori? Meda nuitaki koya ni “Daurogo masu.” (Same 65:2) E kaya na Same 62:8 meda ‘sova yani na lomada e matana.’ O Jiova ena rawa ni “cakava vei keda na ka e uasivia sara na ka eda kerea se bau vakasamataka.” (Efeso 3:20) Ena sega wale ga ni vakarautaka o Jiova na ka eda kerea, de dua ena walia na noda leqa ena sala eda sega sara ga ni namaka.\n7. (a) Na cava meda cakava meda volekati Jiova tiko ga? (b) Me vaka e tukuni ena Iperiu 6:10-12, na cava ena cakava o Jiova nida qaravi koya tiko ga ena yalodina?\n7 Meda volekati Jiova tiko ga, ena vinakati meda wilika e veisiga na Vosa ni Kalou da qai vakasamataka vakatitobu. E kaya e dua na tacida tagane a daukaulotu tu: “Me dei tiko ga nomu ituvatuva ni sokalou vakavuvale kei na vakavakarau ena soqoni me vaka ga o dau cakava ena vanua o veiqaravi tu kina.” Mo vakaitavi tale ga ena kena levu o rawata ena vunautaki ni itukutuku vinaka ena nomu ivavakoso vou. O Jiova ena sega ni guilecavi ira na qaravi koya tiko ga ena yalodina, ke sega ni levu sara na ka era rawata me vaka e liu.—Wilika Iperiu 6:10-12.\n8. Ena uqeti iko vakacava na 1 Joni 2:15-17 mo bula rawarawa tiko ga?\n8 Bula rawarawa tiko ga. Mo qarauna me kua ni “tarova” nomu qaravi Jiova na lomaocaoca ni vuravura i Setani. (Maciu 13:22) Ke ra uqeti iko na wekamu, nomu itokani, se o ira na sega ni qaravi Jiova mo qara e levu na ilavo mo marau kina, kua ni rogoci ira. (Wilika 1 Joni 2:15-17.) Meda nuitaki Jiova, ni yalataka me vakarautaka na ka e yaga vei keda ena “gauna eda gadreva kina.” Ena tokoni keda me dei tiko ga noda vakabauta, meda lomavakacegu, ena vakarautaka tale ga na veika vakayago e yaga vei keda.—Iper. 4:16; 13:5, 6.\n9. Me vaka e cavuti ena Vosa Vakaibalebale 22:3, 7, na cava meda kua kina ni dinau vakalialia? Cava meda cakava meda vakatulewa kina vakavinaka?\n9 Kua ni dinau vakalialia. (Wilika Vosa Vakaibalebale 22:3, 7.) E vinakati e levu na ilavo nida toki, ena rawarawa sara meda dinau. Me kua ni yaco qori, qarauna meda kua ni volia na ka e sega ni yaga. Nida sotava e dua na ituvaki rarawataki me vaka noda qarava e dua na wekada e tauvimate, ena rairai dredre meda vakatulewataka na levu ni ilavo meda dinautaka. Na cava mo cakava mo vakatulewa kina vakavinaka? Mo “masu” vei Jiova salavata kei na “kerekere.” Ena vakarautaka na vakacegu me “taqomaka na [lomamu] kei na [nomu] vakasama.”—Fpai. 4:6, 7; 1 Pita 5:7.\n10. Na cava meda cakava me so kina na noda itokani?\n10 Dau veimaliwai kei ira na uqeti iko. Talaucaka na lomamu kei na ituvaki dredre o sotava tiko vei ira na nomu itokani vinaka, vakabibi o ira na rairai sotava tale ga na kemu ituvaki. Ni o cakava qori, ena rawa ni vakaotia na nomu rarawa. (Dauv. 4:9, 10) Era se nomu itokani tiko ga o ira na tacida ena vanua o veiqaravi tu kina. Ia ena nomu ilesilesi vou, e vinakati mera tiko tale ga na nomu itokani. Qo na ka mo nanuma tiko: Me dua nomu itokani, e bibi mo dua tale ga na itokani vinaka. O na cakava vakacava? Talanoataka na veika o marautaka ena nomu qaravi Jiova me rawa nira vakila na nomu marau. Ke ra sega mada ga ni kila eso ena ivavakoso na vuna o taleitaka kina na veiqaravi vakatabakidua, era na tiko tale eso ena rairai uqeti ira na nomu ivakaraitaki, era na nomu itokani vinaka tale ga. Qarauna ga me kua ni wewenigusumu na ka o sa rawata kei na ka o sega ni taleitaka ena nomu veiqaravi.\n11. Na cava mo cakava me marau tiko ga nomu vakawati?\n11 Ke o cegu ena veiqaravi vakatabakidua ni tauvimate o watimu, kua ni beitaki koya. Ia ke o tauvimate, kua ni rarawa vakalevu mo lai nanuma ni o vakayalolailaitaki watimu. Mo nanuma tiko ni drau “dua ga na yago,” drau a yalataka tale ga ena mata i Jiova ni drau na veinanumi tiko ga se ituvaki cava ena yaco. (Maciu 19:5, 6) Ke o cegu ena nomu veiqaravi ni tawanamaki nona bukete o watimu, me kila o luvemudrau ni drau kauaitaki koya vakalevu mai na nomudrau ilesilesi. Drau tukuna vei luvemudrau ni o koya e “isau ni ka vinaka” mai vua na Kalou. (Same 127:3-5) Mo drau talanoataka tale ga vua na veika drau marautaka ena nomudrau veiqaravi. Qori ena uqeti koya me veiqaravi tale ga vakatabakidua.\n12. (a) O na tokoni ira vakacava na veiqaravi vakatabakidua mera veiqaravi tiko ga? (b) O na tokoni ira vakacava mera matau ena nodra ilesilesi vou?\n12 Era vakavinavinakataki e levu na ivavakoso kei ira na mataveitacini nira tokoni ira na veiqaravi vakatabakidua mera tomana na nodra veiqaravi. Era cakava qori nira vakayaloqaqataki ira mera veiqaravi tiko ga, tokoni ira ena ka vakayago, ena ka vakailavo, se tokona nodra vuvale era tu vakayawa. (Kala. 6:2) Ke ra lesi yani ena nomu ivavakoso eso era veiqaravi vakatabakidua, kua ni nanuma ni vu ni nodra cegu ni sega ni vinaka nodra veiqaravi se nira cakava e dua na cala. * Ia tokoni ira mera matau ena nomu ivavakoso. Kidavaki ira, vakavinavinakataka na itavi era sa qarava ke lailai mada ga na ka era cakava ena gauna qo ena vuku ni tauvimate. Saga mo kilai ira vinaka. Mo vuli ena levu ni ka era kila tu, na ka era vulica, kei na ka era sotava.\nVeivuke ena ka era gadreva (Raica na parakaravu 13)\nVeisureti ena cakacaka vakaitalatala (Raica na parakaravu 14)\n13. Eda na vukei ira vakacava na lesi mai ena noda ivavakoso?\n13 De dua era na vinakata na nomu veivuke o ira na lesi yani ena nomu ivavakoso mera kunea e dua nodra vale, mera kila na sala ni veilakoyaki, me dua na nodra cakacaka, kei na so tale na ka. De dua era na via kila tale ga eso tale na ka me baleta na saumi ivakacavacava kei na inisua. Era sega ni vinakata mo vakalomalomani ira, ia era vinakata mo kila vinaka na kedra ituvaki. Era rairai vosota tiko na tauvimate, se tauvimate e dua e vale. Era lolositaka tiko beka nona mate e dua na itokani voleka. * De dua era nanumi ira vakalevu na nodra itokani ena vanua era veiqaravi tu kina, eso na gauna era na sega ni via talanoataka. Na ka kece qori ena taura na gauna me qai oti, ena rawa tale ga ni vakavu veilecayaki.\n14. Era tokona vakacava e dua na tacida yalewa na mataveitacini me matau ena nona ilesilesi vou?\n14 Na nomu ivakaraitaki vinaka kei na nomu veitokoni ena vunau ena uqeti ira na tacida era lesi yani mera matau ena yalava. E kaya e dua na tacida yalewa e veiqaravi tu me vica vata na yabaki e vanuatani: “Au dau caka vuli ivolatabu e veisiga ena vanua au veiqaravi tu kina. Ia ena vanua au veiqaravi tiko kina qo, e dredre mada ga meu wilika e dua na tikinivolatabu ena cakacaka vakavunau se vakaraitaka e dua na vidio. Ia era dau sureti au na mataveitacini ena nodra veisikovi lesu kei na caka vuli ivolatabu. Niu raica nodra yalodina kei na nodra gugumatua na tacida ena nodra caka vuli ivolatabu, e donu noqu rai me baleta na yalava. Au vulica na sala meu tekivutaka kina na veivosaki ena yalava vou. Na ka kece qori e vakavuna meu marau tale.”\nSOLIA TIKO GA NOMU VINAKA!\nQara na sala mo vakarabailevutaka kina nomu cakacaka vakaitalatala ena yalava vou (Raica na parakaravu 15-16) *\n15. E rawa vakacava ni vuavuaivinaka na nomu ilesilesi vou?\n15 E rawa ni vuavuaivinaka na nomu ilesilesi vou. Kua ni nanuma ni vu ni nomu cegu ni sega ni vinaka na nomu veiqaravi se sa sega na kemu yaga. Mo vakasamataka na sala e tokoni iko tiko kina o Jiova nikua qai vunau tiko ga. Vakatotomuria na nodra ivakaraitaki ni yalodina na lotu vaKarisito ena imatai ni senitiuri, oya nira “tukuna yani na itukutuku vinaka ni vosa ni Kalou ena vanua kece era dui lako kina.” (Caka. 8:1, 4) Ni o vunau tiko ga, ena rawa ni vuavuaivinaka na nomu cakacaka. Kena ivakaraitaki, era vakatalai eso na painia mai na dua na matanitu. Era mani toki tale ena dua na matanitu voleka e vinakati sara tu ga kina na veivuke ena nodratou vosa. Ena vica ga na vula, levu era sa veitokoni ena iwasewase vou era lewena na painia qori.\n16. O na marautaka vakacava na nomu ilesilesi vou?\n16 “[E] nomuni koro kaukaua na marau e solia o Jiova.” (Niem. 8:10) Me vu ni noda marau na noda veiwekani kei Jiova, sega ni noda ilesilesi. O koya gona, mo kabiti Jiova tiko ga qai nuitaka e veigauna nona vuku, veidusimaki kei na veitokoni. Kua ni guilecava qo, o taleitaka vakalevu na nomu ilesilesi e liu ni o solia nomu vinaka mo vukei ira ena vanua qori. Vakacava mo solia tale ga nomu vinaka ena nomu ilesilesi vou qai raica na sala ena tokoni iko kina o Jiova mo taleitaka vakalevu.—Dauv. 7:10.\n17. Na cava meda nanuma tiko me baleta na noda ilesilesi ena gauna qo?\n17 Meda nanuma tiko ni noda ilesilesi ena gauna qo ena sega ni dei ni rawa ni veisau kece ena vuravura vou, ia ena tawamudu na noda qaravi Jiova. E kaya o Aleksey sa cavuti oti mai, na veisau ni nona ilesilesi ena gauna qo e vakarautaki koya ena gauna se bera mai. E kaya: “Au kila ni bula tiko o Jiova, au nuitaka tale ga na vuravura vou. Ia au sega sara ni volekati Jiova, se yawa tale ga vei au na vuravura vou. Ena gauna qo, au sa volekati Jiova, au kila tale ga ni sa voleka sara na vuravura vou.” (Caka. 2:25) Se ilesilesi cava eda qarava, meda saga meda kabiti Jiova tiko ga. Ena sega vakadua ni biuti keda, ia ena vukei keda meda marautaka na ilesilesi eda qarava tiko ena gauna qo.—Aisea 41:13.\nNa cava ena vukei keda meda vosota kina na veisau ni noda ilesilesi?\nEda na tokoni ira vakacava na tacida e veisau na nodra ilesilesi?\nNa cava ena uqeti keda meda solia tiko ga noda vinaka vei Jiova?\n^ para. 5 Ena tiko na gauna era na rairai cegu kina ena nodra veiqaravi vakatabakidua na tacida, se veisau na nodra ilesilesi. Ena vakamacalataki ena ulutaga qo na veika dredre era sotava kei na ka mera cakava mera vakamatauni ira ena veisau. Ena veivosakitaki tale ga na ka meda cakava meda tokoni ira kina, vakayaloqaqataki ira, kei na ivakavuvuli vakaivolatabu ena vukei keda meda ciqoma na veiveisau.\n^ para. 4 Nira yacova tale ga e dua na yabaki ni bula na tacida tagane era qarava tu na itavi bibi ena isoqosoqo, levu na tacida tagane gone era sa qarava na nodra itavi. Raica na ulutaga “Lotu vaKarisito iTabaqase—Mareqeta o Jiova Nomuni Yalodina,” ena Vale ni Vakatawa ni Seviteba 2018, kei na “Lomavakacegu Tiko ga ni Veisau na iTuvaki,” ena Vale ni Vakatawa ni Okotova 2018.\n^ para. 12 Mera vola totolo e dua na ivola na qase ni ivavakoso era veiqaravi tu kina me vakau ina ivavakoso vou era na lai veiqaravi kina, mera tomana tiko ga na nodra veiqaravi vakapainia, vaqase, se dauveiqaravi ni ivavakoso.\n^ para. 13 Raica na ulutaga “Nodra Vakacegui na Lolosi,” ena Yadra! ni 2018, Nb. 3.\n^ para. 57 IVAKAMACALA NI IYALOYALO: E tukuni vei rau na veiwatini qo me rau sa cegu ena nodrau kaulotu ena vanua rau veiqaravi tu kina, rau luluvu ni rau sa veitalatala kei ira na lewe ni ivavakoso.\n^ para. 59 IVAKAMACALA NI IYALOYALO: Ni rau lesu ena nodrau vanua, rau masu vei Jiova me tokoni rau ena ituvaki dredre.\n^ para. 61 IVAKAMACALA NI IYALOYALO: Ni tokoni rau o Jiova, rau veiqaravi tale vakatabakidua na veiwatini qori. Rau vakayagataka na vosa rau vulica me rau wasea kina na itukutuku vinaka vei ira mai vanuatani ena nodrau yalava vou.\niMeli iMeli Mo Vakamatauni Iko ena Nomu iLesilesi Vou


Ra iTubutubu, Oni sa Vukei Luvemuni Tiko Me Papitaiso? | Vulici\nNa Vale ni Vakatawa (iTabataba e Vulici) | Maji 2018\nWILIKA ENA VOSA Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu vakaViti\nRa iTubutubu, Oni sa Vukei Luvemuni Tiko Me Papitaiso?\n“Na cava tale o waraka? Tucake mo papitaiso.”—CAKA. 22:16.\nSERE: 51, 135\nERA NA VUKEI LUVEDRA VAKACAVA NA ITUBUTUBU ENA TIKINIVOLATABU QO MERA PAPITAISO?\nKolosa 1:9, 10\n1. Na cava era via vakadeitaka na itubutubu lotu vaKarisito ni bera ni papitaiso na luvedra?\n“SA VICA vata na vula noqu tukuna tiko vei Ta kei Na niu sa via papitaiso, keitou dau veivosakitaka tale ga. Rau via vakadeitaka meu kila na bibi ni noqu vakatulewa. E siga guiguilecavi dredre vei au na ika31 ni Tiseba, 1934.” Qori na ka e vakamacalataka o Blossom Brandt me baleta nona vakatulewataka me papitaiso. Nikua, era kauaitaka tale ga na itubutubu lotu vaKarisito mera vukei luvedra mera vakatulewa vakayalomatua. E rawa ni vakavuleqa vakayalo ke dua e lokuyara se vakabera tiko na nona papitaiso. (Jeme. 4:17) Ia era via vakadeitaka na itubutubu ni bera nira papitaiso na luvedra, sa rawa nira qarava na itavi ni lotu vaKarisito na veivakatisaipelitaki.\n2. (a) Na cava era kauai kina e vica na ivakatawa ni tabacakacaka? (b) Cava eda na veivosakitaka ena ulutaga qo?\n2 Era kauai e vica na ivakatawa ni tabacakacaka nira sota kei ira na itabagone era voleka ni yabaki 20 se yabaki 20 vakacaca era susu ena dina, ia era se bera tiko ga ni papitaiso. Era tiko ena soqoni ena levu na gauna, era vakaitavi tale ga ena cakacaka vakaitalatala. Era nanuma nira sa iVakadinadina i Jiova. Ia e tiko eso na vuna era sega ni via yalataki ira kina vei Jiova mera papitaiso. Na cava e dua na vuna? Ena so na gauna, era kaya na itubutubu mera qai papitaiso malua. Eda na veivosakitaka ena ulutaga qo e va na vuna era sega ni via vukei luvedra kina na itubutubu mera toso, mera papitaiso.\nSA RAWA NI PAPITAISO O LUVEQU?\n3. Na cava erau kauaitaka na itubutubu nei Blossom?\n3 Erau kauaitaka vakabibi na itubutubu nei Blossom, sa cavuti oti ena imatai ni parakaravu ke sa yalomatua o luvedrau goneyalewa me kila na inaki kei na bibi ni papitaiso. Era na kila vakacava na itubutubu ni sa rawa ni yalayala o luvedra?\n4. Ena uqeti ira vakacava na itubutubu na ivakaro i Jisu ena Maciu 28:19, 20 nira vakavulici luvedra tiko?\n4 Wilika Maciu 28:19, 20. Me vaka e vakamacalataki ena ulutaga sa oti, e sega ni cavuti ena iVolatabu na yabaki me papitaiso kina e dua. Ia ena yaga mera vakasamataka na itubutubu na inaki ni veivakatisaipelitaki. Na vosa vaKirisi ‘veivakatisaipelitaki’ ena Maciu 28:19 e tiko kina na vakasama ni veivakavulici, e kena inaki me so tale na gonevuli se tisaipeli. Na tisaipeli e vulica qai kila na ivakavuvuli i Jisu, oti me muria sara. Me nodra isausau kece na itubutubu lotu vaKarisito mera vakavulici luvedra nira se gone dramidrami ra qai vukei ira mera papitaiso, mera tisaipeli i Karisito. Io ena sega ni rawa ni papitaiso na gone dramidrami. Ia e vakaraitaka na iVolatabu ni rawa nira kila vinaka ra qai taleitaka na ka dina vakaivolatabu na gone lalai.\n5, 6. (a) Na cava eda vulica ena ka e vakamacalataka na iVolatabu ena papitaiso i Timoci? (b) Era na vukei luvedra vakacava na itubutubu?\n5 O Timoci e dua na tisaipeli e muria na dina ni se gone. E kaya na yapositolo o Paula ni vulica o Timoci na ka dina ena iVolatabu ni se gone dramidrami. A susu ena vuvale duidui lotu. Ni Jiu o tinana kei buna, rau tugana e lomana me taleitaka na iVolatabu ena kena ivakarau era dau cakava na Jiu, mani dei nona vakabauta. (2 Tim. 1:5; 3:14, 15) Ni sa voleka ni yabaki 20, se 20 vakacaca, sa dua na tisaipeli nuitaki o Timoci me qarava eso na itavi bibi ena ivavakoso.—Caka. 16:1-3.\n6 E macala nira duidui na gone, era na sega ni yalomatua ena dua vata ga na gauna se yabaki. Eso e matua totolo na nodra vakasama kei na lomadra, era vinakata sara mera papitaiso. Eso tale era qai via papitaiso nira sa qase toka. Era na sega gona ni vakasaurarataki luvedra na itubutubu yalomatua mera papitaiso. Ia era na vukei ira yadudua mera toso vakayalo me salavata kei na nodra yabaki. Era marau na itubutubu nira muria na luvedra na vakasama ena Vosa Vakaibalebale 27:11. (Wilika.) Ia mera kua ni vakawalena na nodra isausau, oya mera tisaipeli lotu vaKarisito na luvedra. Nira cakava qori, era na via veivosakitaka na taro, ‘Sa levu na ka e kila o luvequ me yalataka kina nona bula vua na Kalou qai papitaiso?’\nSA LEVU NA KA E KILA?\n7. Vakacava me levu sara na ka e kila e dua me qai papitaiso? Vakamacalataka.\n7 Nira dauniveivakavulici na itubutubu, era vinakata mera rawata na luvedra na kilaka me yavutaki kina na nodra yalayala. E sega ni vinakati me levu sara na ka era kila mera qai yalataka na nodra bula, ra papitaiso tale ga. Ni oti mada ga na papitaiso, e bibi vei ira kece na tisaipeli mera vakalevutaka tiko ga na nodra kilaka dodonu. (Wilika Kolosa 1:9, 10.) Me vakacava gona na levu ni ka mera kila?\n8, 9. Na cava eda vulica ena itukutuku me baleti Paula kei na ovisa ni valeniveivesu?\n8 Era na vuli na itubutubu ena nodratou ivakaraitaki e dua na vuvale ena imatai ni senitiuri. (Caka. 16:25-33) A sikovi Filipai o Paula ena ikarua ni nona ilakolako vakadaukaulotu ena rauta na 50 G.V. Rau mani vesu kei na nona itokani o Sailasa ni rau beitaki, rau biu sara e valeniveivesu. Ena lomalomanibogi, e yavalata na yavu ni valeniveivesu na uneune qai tadola kece na katuba. E nanuma na ovisa ni valeniveivesu nira sa dro na kaivesu, mani via vakamatei koya qai kaila yani o Paula. Erau vakamacala sara vakavinaka o Paula kei Sailasa vua na ovisa kei na nona vuvale. Ni ratou taleitaka vakalevu na ka dina me baleti Jisu, na cava ratou qai cakava? Sega ni bera nodratou papitaiso. Na cava eda vulica kina?\n9 Me vaka na kena ivakarau, e rairai cegu mai na mataivalu na ovisa ni valeniveivesu qo. E sega sara ga ni kila na iVolatabu. Me kila na yavu vakaivolatabu, e vinakati me vulica na ivakavuvuli rawarawa ni ka dina, kila na ibalebale ni nona qarava na Kalou qai vakadeitaka me muria na ivakavuvuli i Jisu. Ena gauna lekaleka ga qori, e uqeti koya me papitaiso na nona kila na ivakavuvuli rawarawa ni ka dina kei na nona taleitaka. E macala ga ni a vakalevutaka na ka e kila ni sa papitaiso oti. Ni o vakasamataka tiko na ivakaraitaki qo, na cava mo cakava ni sa taleitaka o luvemu na ivakavuvuli rawarawa qori, okati kina na ibalebale ni nona yalayala kei na papitaiso vaka kina na kena bibi? Ni o itubutubu o na rairai vakatututaka me lai raici ratou na qase ni ivavakoso me kila ke sa rawata na kena ivakatagedegede. * Me vakataki ira na vo ni tisaipeli era sa papitaiso, ena vakalevutaka tiko ga na nona kila na inaki i Jiova ena nona bula taucoko me tawamudu.—Roma 11:33, 34.\nINAKI NI VULI NEI LUVEQU ME RAWAKA KINA?\n10, 11. (a) Na cava era nanuma eso na itubutubu? (b) Cava me rau kauaitaka vakalevu?\n10 Era nanuma eso na itubutubu ni na vinaka mera qai papitaiso malua na luvedra me rawa nira vuli mada me dua na nodra cakacaka. De dua e donu na nodra inaki, ia era na rawaka vakavinaka kina na gone? Koya e bibi, e salavata kei na ka e tukuni ena iVolatabu? Na cava e vakamacalataka na Vosa i Jiova?—Wilika Dauvunau 12:1.\n11 E bibi meda nanuma tiko ni vuravura qo kei na kena gagadre e veisaqasaqa kei na nanuma se ka e vinakata o Jiova. (Jeme. 4:7, 8; 1 Joni 2:15-17; 5:19) Nona veiwekani vinaka o luvemu kei Jiova ena taqomaki koya ena vuravura i Setani kei na kena vakasama. Ni rau vinakata na itubutubu me vakaliuca o luvedrau na sasaga vakayago ena rawa ga ni veilecayaki kina, ena vakaleqa tale ga na ka e dodonu me vakaliuca. Vakacava e vinakata dina na itubutubu dauloloma me lewa o vuravura na ka e sasagataka o luvena? Macala ga nida rawaka se marau dina nida vakaliuci Jiova ena noda bula.—Wilika Same 1:2, 3.\nVAKACAVA KE CAKACALA O LUVEQU?\n12. Na cava era sega ni uqeti luvedra kina eso na itubutubu mera papitaiso?\n12 E vakamacalataka e dua na tina lotu vaKarisito na vuna e sega ni uqeti luvena yalewa kina me papitaiso. E kaya: “Au madua meu tukuna ni vuna levu sara ga na ituvatuva ni veivakasivoi.” Me vaka na tacida yalewa ya, era nanuma eso na itubutubu mera se kua mada ni papitaiso na luvedra mera sivita rawa na yabaki ni bula vagone nira se yalowai. (Vkte. 8:21; Vkai. 22:15) Era na rairai nanuma, ‘Ena sega ni vakasivoi o luvequ ni se bera ni papitaiso.’ Na cava e veivakacalai kina na nanuma qori?—Jeme. 1:22.\n13. Vakacava ena sega ni saumitaro vei Jiova o koya se bera ni papitaiso? Vakamacalataka.\n13 E macala nira vinakata na itubutubu lotu vaKarisito mera yalomatuataka na luvedra na nodra yalayala. Ia e cala nodra nanuma ni na sega ni saumitaro o luvedra vei Jiova nira se bera ni papitaiso. Na vuna? Ni sega ni yavutaki ena papitaiso na noda saumitaro vei Jiova. E kena veibasai ga, ena saumitaro vua na Kalou na gone ni sa kila na ka e donu kei na ka e cala. (Wilika Jemesa 4:17.) Koya gona, na itubutubu yalomatua ena saga me ivakaraitaki vinaka vei luvena, me kua ga ni tarova na nona via papitaiso. Era na vinakata mera tugana e loma i luvedra nira se gone dramidrami mera taleitaka na ivakatagedegede cecere i Jiova. (Luke 6:40) Qori ena taqomaki luvedra, ena uqeti ira mera muria na ivakatagedegede dodonu i Jiova.—Aisea 35:8.\nERA VEIVUKE ESO TALE\n14. Era na tokona vakacava na qase na nodra sasaga na itubutubu era vukei luvedra tiko mera papitaiso?\n14 Nira ivakatawa vakayalo na qase ni ivavakoso, era na tokona nodra sasaga na itubutubu nira tukuna na vinaka ni isausau vakayalo. E dua na tacida yalewa e painia tiko me 70 vakacaca na yabaki, e nanuma lesu ni se qai yabaki ono na yaga ni nodrau veitalanoa kei na tacida o Charles T. Russell. E kaya, “E 15 na miniti neirau veivosakitaka tiko na noqu isausau vakayalo.” Io, na vosa vinaka kei na veivakayaloqaqataki ena yaga tawamudu. (Vkai. 25:11) Rawa tale ga nira raica na qase mera vakaitavi na itubutubu kei luvedra ena tara Vale ni Soqoni, era na lesia na itavi vei ira na itabagone me salavata kei na nodra yabaki kei na ka era rawa ni cakava.\n15. Eda na vakayaloqaqataki ira vakacava na gone ena ivavakoso?\n15 Eda rawa tale ga ni veitokoni na lewe ni ivavakoso ena nodra kauaitaki na lalai. Qo e okati kina noda kauaitaka nodra toso vakayalo. Vakacava o bau rogoca na nona ivakamacala veiuqeti e dua na itabagone, se vakaitavi ena soqoni ena lomanimacawa? Vakacava a yalodina ena gauna e vakatovolei kina, se vunautaka rawa na itukutuku vinaka e koronivuli? Meda totolo ni vakavinavinakataki ira. Ni bera se ni suka na soqoni, vakacava o dau vosa vua e dua na itabagone mo vakaraitaka nomu kauaitaki koya? Nida cakava qori, era na kila kina na gone nira lewe tale ga ni dua na “ivavakoso levu.”—Same 35:18.\nVUKEI LUVEMU ME PAPITAISO\n16, 17. (a) E veisemati vakacava na papitaiso kei na noda veigauna se bera mai? (b) Na marau cava mera saga na itubutubu lotu vaKarisito? (Raica na imatai ni iyaloyalo.)\n16 E dua na itavi levu e vakacolati vei ira na itubutubu lotu vaKarisito oya mera tuberi luvedra ena “ivakavuvuli kei na ivakasala i Jiova.” (Efeso 6:4; Same 127:3) Era duatani na gone ena matanitu makawa o Isireli nira sa yalataki oti tu vei Jiova ena gauna era sucu kina, ia era sega ni va qori na gone nikua. Na noda lomana tale ga na Kalou kei na ka dina eda sega ni sucu kaya mai. Ena siga e sucu kina na gone, mera nakita na itubutubu me vakavulici me dua na tisaipeli, nira vukei luvedra mera yalataka nodra bula vei Jiova ra qai papitaiso. Vakasamataka mada: Nira yalataka nodra bula, papitaiso ra qai yalodina ni qarava na Kalou, era na vakatakilakilataki kina mera bula ena veivakararawataki levu sa voleka.—Maciu 24:13.\nMe nodra isausau na itubutubu mera vukei luvedra mera tisaipeli (Raica na parakaravu 16, 17)\n17 Ni vakatulewataka o Blossom Brandt me papitaiso, rau via vakadeitaka na nona itubutubu lotu vaKarisito ni sa rawa ni muria na ikalawa bibi qori. Ni rau vakadeitaka oti, rau tokona na nona vakatulewa. Ena bogi ni bera na nona papitaiso, e cakava o tamana e dua na ka vakasakiti. E kaya o Blossom: “Keitou tekiduru kece qai masu o Ta. E kaya vei Jiova ni marautaka vakalevu ni sa vakatulewataka na luvena goneyalewa me yalataki koya vua.” Oti tale e 60 na yabaki, e kaya o Blossom: “Au sega vakadua ni guilecava na bogi ya!” Ra itubutubu, moni vakadinadinataka mada ga na lomavakacegu kei na marau nira yalataka nodra bula na luvemuni ra qai papitaiso mera qaravi Jiova.\n^ para. 9 Rawa ni dikeva o itubutubu kei luvena na itukutuku ena ivola Questions Young People Ask—Answers That Work, Volume 2, t. 304-310. Raica tale ga na “Kato ni Taro” ena Noda Cakacaka Vakaitalatala, Epereli 2011, t. 2.\nVinakati Mera Papitaiso na Lotu vaKarisito\nTARO NA DAUWILIWILI Taro na Dauwiliwili\nMeda Dau Veikauaitaki Vakalevu!\nITALANOA NI NONA BULA Sega Vakadua ni Biuti Au o Jiova!\niLoloma ni Kalou na Veivakadodonutaki\n‘Moni Rogoca na Veivakadodonutaki Moni Vuku Kina’\nText Sala me download kina na ka e tabaki NA VALE NI VAKATAWA (ITABATABA E VULICI) Maji 2018\nNA VALE NI VAKATAWA (ITABATABA E VULICI) Maji 2018


Isikeli 10 | iVolatabu ena Internet | Vakadewa ni Vuravura Vou\nKau mai na bukawaqa ena maliwa ni yavaniqiqi (1-8)\nVakamacalataki na jerupi kei na yavaniqiqi (9-17)\nBiuta na valenisoro na lagilagi ni Kalou (18-22)\n10 Niu vakararai tiko, au raica sara ni basika mai ena buturara e cake e uludratou na jerupi e dua na ka e vaka na vatu sefaia, na kena irairai e vaka na idabedabe vakaturaga.+ 2 E qai kaya o koya vua na tagane e vakaisulu lineni:+ “Mo curu ena maliwa ni yavaniqiqi+ e rukudratou na jerupi, mo yakuta ena ligamu ruarua na qilaiso waqa+ ena maliwa ni jerupi, mo qai kaburaka ina koro.”+ E mani curu o koya niu rai tiko. 3 Ni curu yani na tagane, eratou duri tu na jerupi ena yasa imatau ni vale, e solega na raranivale e loma na o. 4 E toso cake na lagilagi i Jiova+ e vakaruguti ratou tiko na jerupi me lai tiko ena ilago ni katuba ni vale, e solega na vale na o,+ e robota na raranivale na iserau ni lagilagi i Jiova. 5 E rogo yani ena raranivale e tuba na cakurobaroba ni tabadratou na jerupi me vaka na domo ni Kalou Kaukaua Duadua ena gauna e vosa kina.+ 6 E mani vakarota o koya na tagane e vakaisulu lineni: “Mo kauta mai na bukawaqa ena maliwa ni yavaniqiqi, mai na kedratou maliwa na jerupi,” e curu yani me duri ena yasa ni yavaniqiqi. 7 E dodoka sara na ligana e dua na jerupi ina bukawaqa e toka ena kedratou maliwa na jerupi.+ E taura mai eso, e biuta sara ena qeteqeteniligana ruarua na tagane e vakaisulu lineni,+ e taura qai lako yani. 8 E laurai ena ruku ni tabadratou na jerupi na ka e vaka na liga ni tamata.+ 9 Niu vakararai tiko au raica sara e va na yavaniqiqi e yasadratou na jerupi, e dua na yavaniqiqi ena yasa ni dua na jerupi, e taliva na yavaniqiqi me vaka na vatu kirisilaite.+ 10 E tautauvata na kedratou irairai na va na yavaniqiqi, e vaka e dua na yavaniqiqi ena loma ni dua tale na yavaniqiqi. 11 Ni ratou toso, eratou na rawa ni toso ena dua vei ratou na va na yasana, eratou sega ni veivukiyaki, ni ratou muria ga na vanua e vakanamata kina na uludratou, eratou sega ni veivukiyaki. 12 E robota na yagodratou taucoko, na dakudratou, na ligadratou, na tabadratou, kei na yavaniqiqi vava na yalokanimata.+ 13 Me baleta na yavaniqiqi, au rogoca e dua na domo ni kacivaka vei ratou, “Dou qiqi!” 14 E yava na matadratou.* Na imatai ni mata na mata ni jerupi, na ikarua ni mata na mata ni tamata, na kena ikatolu na mata ni laione, kei na kena ikava na mata ni ikeli.+ 15 Eratou talave na jerupi, qo o ratou na kabula vata ga au raica ena bati ni uciwai na Kipa,+ 16 ni ratou toso na jerupi, e toso vata kei ratou na yavaniqiqi. Ni ratou laveta na jerupi na tabadratou me ratou tubu cake mai vuravura, ena sega ni veivukiyaki se toso mai yasadratou na yavaniqiqi.+ 17 Ni ratou tu vakadua qori, eratou na tu vakadua na yavaniqiqi. Ni ratou tubu, eratou na tubu tale ga na yavaniqiqi, ni tiko kina na yalo tabu e dusimaki ratou tiko na kabula.* 18 E qai toso na lagilagi i Jiova+ e vakaruguta tu na ilago ni katuba ni vale me lai vakaruguti ratou na jerupi.+ 19 Eratou laveta na jerupi na tabadratou me ratou tubu cake mai vuravura niu rai tu. Ni ratou biubiu e tiko e yasadratou na yavaniqiqi. Eratou tu vakadua ena katuba ni vale i Jiova e qara ina tokalau, e vakaruguti ratou mai cake na lagilagi ni Kalou ni Isireli.+ 20 Qo o ratou na kabula au raica ni ratou toka e ra e toka e cake na Kalou ni Isireli ena bati ni uciwai na Kipa,+ au qai kila ni ratou jerupi. 21 Eratou yava na matadratou, e yava na tabadratou, e tiko e ruku ni tabadratou na ka e vaka na liga ni tamata.+ 22 Na irairai ni matadratou e vaka sara ga na irairai ni mata au raica ena bati ni uciwai na Kipa.+ Eratou dui lako vakadodonu.+\n^ Oya o ratou na jerupi yadua.


Thailand's finance minister: Matanitu ena sega ban nona vucesa cryptocurrency - Blockchain News\nThailand ’ ira na dauveiqaravi ni veika vakailavo ni s: Matanitu ena sega ban nona vucesa cryptocurrency\nNa matanitu Thai ena sega ban nona vucesa cryptocurrency, e kaya o Tantivorawong ni Apisak ni veiqaravi ni veika vakailavo, ia e dua na tali vata me ra liutaka na livaliva na KNK sa na matata cake ena loma ni dua na vula.\nNi oti e dua na veivosaki wale tikoga oqo, e a vakadonuya ena veitabana veisemati na ni regulators sega ni rawa ni tarova na vakayagataki ni Initaneti na KNK ia me vakataulewa ka vakatulewataka ira ena ivalavala dodonu, E kaya ni Mr Apisak mai nanoa ’ s “Thailand Takeoff 2018” semina ni qarava na duru nikua.\nNa baqe ni loma, SEKERITERI, Valenivolavola ni ilavo Anti Laundering kei na ilesilesi ni veika vakailavo (Amlo) sa vakadonuya o koya me vakaduria e dua na mataveivosaki ni cakacaka ka ilala vata kei vakasamataki rawa na ivakarau me vakataulewa ena KNK livaliva.\nE kaya e dua na ivurevure ena na veiqaravi ni veika vakailavo na mataveivosaki ni cakacaka ena sega ni dede ni davo sobu uqeti vata me baleta na ilavo siliva livaliva.\nCicivaka na cryptocurrencies tiko na dredre baleta ni sega ni dua na cakacaka e tiko ena vinaka duadua e sega na itovo, na ivurevure a kaya.\nBlockchain News 17 Janueri 2018\nETFs ni Blockchain laun....\nPrevious Post:Rusia na dauvakadidike nukilia vesu ni kena vakayagataki na supercomputers ki na noqu cryptocurrency\nNext Post:Japani na investors crypto na rawa ni sotava e 55% ivakacavacava ena tubu


Roma 14 | iVolatabu ena Internet | Vakadewa ni Vuravura Vou\nVei Ira mai Roma 14:1-23\nKua ni vakalelelwa (1-12)\nKua ni veivakatarabetaki (13-18)\nGuta na veiyaloni kei na duavata (19-23)\n14 Ke dua e malumalumu nona vakabauta,+ ciqomi koya ga, kua ni vakalewa na duidui ni rai.* 2 O koya e vakabauta e kania na ka kece ga, ia o koya e malumalumu e kania ga na kakanadraudrau. 3 O koya e kana, me kua ni beci koya e sega ni kana, o koya tale ga e sega ni kana me kua ni vakalewai koya e kana,+ ni ciqomi koya qori na Kalou. 4 O cei o iko mo vakalewa na nona dauveiqaravi e dua tale?+ Nona ciqomi se sega e vakatau sara ga vua na nona turaga.+ Ena rawa ni ciqomi dina o koya ena veivuke i Jiova.* 5 E dua na tamata e okata me bibi e dua na siga mai na vo ni siga,+ e dua tale e okata mera tautauvata kece ga na siga.+ Me vakadeitaka na tamata yadua na ka e nanuma. 6 O koya e rokova e dua na siga ni bibi vua, e rokova ena vuku i Jiova.* O koya tale ga e kana, e kana ena vuku i Jiova,* baleta ni vakavinavinaka vua na Kalou.+ O koya tale ga e sega ni kana e sega ni kana ena vuku i Jiova,* ia e vakavinavinaka vua na Kalou.+ 7 Sega ni dua vei keda e bula ena vukuna ga,+ e sega tale ga ni dua e mate ena vukuna ga. 8 Ke da bula, eda bula ena vuku i Jiova,*+ ke da mate, eda mate ena vuku i Jiova.* O koya gona, se da bula se da mate, eda nei Jiova.*+ 9 Oya sara ga na vuna e mate kina o Karisito qai bula tale, me rawa ni nodra Turaga na mate kei ira na bula.+ 10 Na cava gona mo vakalewa kina na tacimu?+ Se cava o beca kina na tacimu? Nida na tu kece ena mata ni idabedabe ni veilewai ni Kalou,+ 11 ni volai: “‘Me vaka ga niu bula tiko,’+ e kaya o Jiova,* ‘ena tekiduru e mataqu na tamata kece, ena vakatusa tale ga na yame kece ni o yau na Kalou.’”+ 12 Eda na dui saumitaro gona vua na Kalou.+ 13 O koya gona, sa rauta mada na veivakalewai,+ qo ga na ka moni vakadeitaka, ni kua ni biuta e dua na ka me tarabe se bale kina na tacimuni.+ 14 Au kila, au vakabauta tale ga ena veiuqeti ni Turaga o Jisu ni sega ni dua na ka e nakiti me dukadukali,+ ena dukadukali ga vei koya e nanuma ni dukadukali. 15 Ke o vakaleqa na tacimu ena vuku ni kakana, o sa sega ni lako tiko ena loloma.+ Kua ni vakalaiva na kemu kakana me vakavuna nona rusa* o koya a mate ena vukuna o Karisito.+ 16 O koya gona, kua ni vakalaiva me vosavakacacataki na ka vinaka oni cakava. 17 Ni sega ni ka ni kana se gunu na Matanitu ni Kalou,+ e ka ga ni yalododonu, veiyaloni, kei na marau ena yalo tabu. 18 O koya e bobula i Karisito ena sala qo e vakadonui koya na Kalou, era taleitaki koya tale ga na tamata. 19 O koya gona, meda guta mada ga na bula veiyaloni+ kei na ka ena vakauqeti keda yadua.+ 20 Ni kua ni talaraka sobu tiko na cakacaka ni Kalou ena vuku wale ga ni kakana.+ E dina ni savasava na ka kece, ia ena veivakaleqai ke dua e kana qai vakatarabetaka e dua tale.+ 21 E vinaka mo kua ni kana lewe ni manumanu, se gunu waini, se cakava e dua tale na ka ena tarabe kina na tacimu.+ 22 Me tiko ga vei iko na nomu vakabauta, qori e nomu ga kei na Kalou. E marau o koya e sega ni beitaki koya na lomana ena ka e sa lewa me cakava. 23 Ia ke lomalomarua, sa na cala ke kana, ni sega ni kana ena vakabauta. Io, e okati me ivalavala ca na ka kece e sega ni yavutaki ena vakabauta.\n^ Se rawa ni, “lomatarotaro.”\n^ Oya me vakarusai se vakaleqai na nodra vakabauta se inuinui me baleta nodra bula tawamudu mai muri.


Taukei Movement, indigenous Fijian will oppose Bainimarama and his IG.NO MATTER WHAT IT TAKES\nVinaka valevu na veitokoni,oqo e dua na vakasala momona mai vei dua na to taka na ka dina.......\nTaumada, au vakatulou saka kina veiyasana kei na kena veidelaniyavu. Au kerea meu na ciqomi kevaka e so na veimala ni vosa ena taubaleci kemuni. Au gadreva ga meu vakaraitaka na lomaqu ena veika sa mai tara tu na noda Viti Lomani.Isa! sa na mua tu evei o Viti ni mataka vei ira na luveda ena vuku ni nodra sa mai buturaki sobu na noda veituraga bale kei na marama bale. Sa evei na veirokorokovi eda dau kilai tani tu kina nai taukei? Sa curumi uciwai tu na bula ni taukei ena gauna oqo. E sa vakavu duadua mai ena kena sa sakitaki na vuli kei na vuku, ka guilecavi na veituberi kei na veisusugi ni noda bula na kawai taukei. Sa ra na sarasara na veiyasai vuravura ena kena sa mai kalawaci nai lago ni noda bula dina nai taukei. Veikemuni na sa mai vinakata mo ni sa liutaka na noda vanua, ni tovolea mo ni na rokataka na bula eda a dui tuberi mai kina. E dua nai vosavosa e vakoto oqo: "NOMU KORO, NOMUI TOVO". Sa kenai vakaraitaki ni veika ni sa mai vakayacora oqo e sa rokataka na nomuni, tabuyani, veikorokoro ko ni dui gole mai kina. Moni na kila vinaka tiko ni sega ni cala na vosa ni Kalou:"Eda na dui tauca ga na vua ni veika eda dui tea".Na kena sa mai tekivutaki na dave ni dra ni lewenivanua esa kauta sara ga mai edua na i yaloyalo ca kivei keda na i taukei. A sega ni nodai yaragi na dakai. Oqori na veika e kau mai me mai taqomaka noda vanua mai vei ira na via vakaleqa na bula ni tamata era lewena noda vanua.E vakacava me ra sa vakalesui na sotia kina nodra dui keba ka me ra vakayagataki ga na ovisa ena kena maroroi na lawa mai vei keda na lewenivanua. Karua, sa kua soti ni kau tiko mai na veimalumalumu era a vakayacora na matanitu sa ra mai vakasivoi ka me sa tosoi ga na kena vakatoroicaketaki na bula ni matanitu kei na lewenivanua. Kevaka eda na raica lesu tale tiko na veimalumalumu oqori, esa na vakaga na Wati Loti [durumasima]. Kivei keimami na lewei Viti tu tani yani, sa duatani na kena mai tarai keimami tu na lomataqaya ena vuku ni veika sa mai yaco ena noda vanua, ka ni keimami leqataki ira na wekai keimami mai Viti. Keimami dau mai sakitaki Viti tu e valagi ni vanua vinaka ni saravanua, ia, oqo sa keimami mai qamuqamuiravatu tu ena kena sa toro sobu na veiliutaki.Kivei kemuni kece na veiwekani mai Viti, ni kakua ni vakacauoca na masumasu ka me na vakalesui vakadodonu tale na veiliutaki kivei ira ga e dodonu me nodra. Kivei kemudou na veiliutaki tiko ena gauna oqo, dou leuta mada na malamala mai na matamudou, me rawa ni dou raica na vinaka kei na ca ni veika dou sa mai vakayacora tu vei ira na lewenivanua ka vakauasivi vei ira na i solisoli ka ra na yaco me ra na veiliutaki talega ena noda vanua ni mataka. Nai yaloyalo dou sa mai vakaraitaka tu oqo e sa i dola ni katuba vei ira na luveda ni mataka me ra na dau vakadadamuria.Me nomuni tiko na veivakalougatataki ni Tamada sa Cecere sara.\nPosted by Freedom Fighter at 5:49 PM 1 comment:\nLasaituba o Bainimarama......\nE ratou na qai tukutuku tiko mai vamalua........\nPosted by Freedom Fighter at 6:21 PM 1 comment:\nGade o Judge Shameem i nona vanua\nE vakaraitaka tiko WFC i a gade o dauni lewa Shameem i Afganistan me lai raici iratou mai na wekana me ratou sa mai leweni vanua i viti,o Shameem e ratou kai Afganistan e vakaraitaka mai e so na noda sotia veiqaravi mai keya ni sa dina tiko ga na i rogorog a sa rogo tiko ni sa qali tiko na matani tu butabutaqo vei ira na terrorrist.\nPosted by Freedom Fighter at 3:19 PM No comments:\nMe rogoci na domomuni nai taukei\nSa mai vakasakei tu na matabose cecere ni noda vanua,sa ra buturaki sobu na noda vei turaga bale ni noda vanua,sa mai liutaki keda tu o ira na dosi sa lutu sobu sara na ka vaka i lavo ni noda vanua, sa mai macawa tu yani na vuaviri sa oti mai na veitokoni mai na keba sa mai matatu valialia o Bainimrama\nPosted by Freedom Fighter at 3:11 PM 1 comment:\nVinaka valevu na veitokoni,oqo e dua na vakasala m...


Eda Tuvanaki me Salavata kei na iVola ni Kalou | Vulici\nNa Vale ni Vakatawa (iTabataba e Vulici) | Noveba 2016\nWILIKA ENA VOSA Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kamba Kannada Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese (Brazil) Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu vakaViti\nEda Tuvanaki me Salavata kei na iVola ni Kalou\n“E tauyavutaki vuravura o Jiova ena nona vuku. E vakataudeitaki lomalagi ena nona yalomatua.”—VKAI. 3:19.\nSERE: 6, 24\nNa cava o kaya kina ni Kalou ni ituvatuvanaki o Jiova qai sega ni vakatauvatani rawa?\nNa cava o kaya kina ni dodonu ga mera tuvanaki vakamatau na dauveiqaravi i Jiova?\nE yaga vakacava na ivakasala ena Vosa ni Kalou meda savasava, veiyaloni, da qai duavata tiko ga?\n1, 2. (a) Na cava era kaya eso nira rogoca ni tiko nona isoqosoqo na Kalou? (b) Cava eda na veivosakitaka ena ulutaga qo?\nVAKACAVA e tiko nona isoqosoqo na Kalou? Eso era rairai kaya: “Sega ni gadrevi mo lewena e dua na isoqosoqo me dusimaki iko. Bibi ga mo drau veiwekani voleka kei na Kalou.” Vakacava e donu na rai qori? Na cava e kilai ena ivakadinadina e tu nikua?\n2 Eda na veivosakitaka ena ulutaga qo na ivakadinadina ni o Jiova e Kalou ni ituvatuvanaki qai sega ni vakatauvatani rawa. Eda na dikeva tale ga na ka meda cakava ni dusimaki keda na isoqosoqo i Jiova. (1 Kor. 14:33, 40) Ena imatai ni senitiuri G.V., kei na noda gauna, na iVolatabu e dusimaki ira voli na isoqosoqo i Jiova e vuravura ena vunautaki ni itukutuku vinaka e veivanua. Nida muria na iVolatabu kei na veidusimaki ni isoqosoqo, eda sa uqeta sara tiko ga na savasava, veiyaloni, kei na duavata ni ivavakoso kece.\nKALOU NI ITUVATUVANAKI QAI SEGA NI VAKATAUVATANI RAWA\n3. Na cava o vakabauta kina ni o Jiova e Kalou ni ituvatuvanaki qai sega ni vakatauvatani rawa?\n3 E laurai ena veikabuli ni o Jiova e Kalou ni ituvatuvanaki qai sega ni vakatauvatani rawa. E kaya na iVolatabu: “E tauyavutaki vuravura o Jiova ena nona vuku. E vakataudeitaki lomalagi ena nona yalomatua.” (Vkai. 3:19) E ‘lailai sara na ka’ eda kila ‘me baleta na nona ivalavala,’ na ka tale ga “e rogoci me baleti koya e vakasolokakana lailai sara.” (Jope 26:14) Ia na ka lalai mada ga eda kila me baleta na vuravura, kalokalo kei na maliwalala, eda vakadeitaka kina nira tuvanaki vakamaqosa na ibulibuli vakalomalagi. (Same 8:3, 4) Era veitosoyaki tu ena maliwalala e vica vata na milioni na kalokalo, ra qai tuvanaki vakamaqosa. E veiraurau mada ga na kena sowiri wavolita na matanisiga na noda vuravura, vaka ga e muria tiko na lawa ni veitosoyaki! Io, na veivakurabuitaki ni kena tuvanaki vakamatau na maliwalala, e vakavotuya ni o Jiova e “bulia vakamaqosa na lomalagi” kei na vuravura, qai uqeti keda meda vakacaucautaki koya, meda yalodina qai sokalou vua.—Same 136:1, 5-9.\n4. Na cava e dredre kina ni saumi e levu na taro ena ivakavuvuli vakasaenisi?\n4 E levu na ka e vakatakila na saenisi me baleta na maliwalala kei na vuravura, e yaga sara vakalevu vei keda. Ia e sega ni sauma rawa na saenisi e levu na vakatataro. Kena ivakaraitaki: Era sega ni vakamacalataka rawa na daunikalokalo se basika vakacava na maliwalala se na vuna eda tiko kina e vuravura qo. Era sega tale ga ni vakamacalataka e levu se cava e gu kina na lomada meda bula tu ga. (Dauv. 3:11.) Na cava e sega ni saumi rawa kina e levu na taro bibi? Baleta ni levu na saenitisi kei na so tale era uqeta na vakasama e sega ni vakalou ra qai tokona na ivakavuvuli ni bula vakaidewadewa. Ia e tiko ena iVola i Jiova na isaunitaro kece e dau lomatarotarotaki ena veivanua.\n5. Tukuna se sala cava e vakatau kina na noda bula ena lawa ni veikabula.\n5 E vakatau ena noda bula na lawa tudei qai nuitaki e virikotora o Jiova ena veikabula. O ira na daunilivaliva, ira na dauvakavinakataki paipo, idinia, pailate, dauniveisele—era vakatautaka nodra cakacaka ena lawa qori. Kena ivakaraitaki, era nuidei na dauniveisele ni sega ni veiveisau na keda ibulibuli. Ni veisele e kila vinaka na vanua e tiko kina na uto. Eda dau doka kece na lawa ni veikabula, ia ke da saga meda vorata, ena rairai vakaleqai kina noda bula!\nTUVANAKA NA KALOU\n6. Na cava meda namaka kina nira na tuvanaki vakamatau na dauveiqaravi i Jiova?\n6 E vakatubuqoroqoro na kena tuvanaki na maliwalala. Eda namaka gona ni o Jiova e vinakata mera tuvanaki vakamatau nona dauveiqaravi. Oya na vuna e vakarautaka kina na iVolatabu me dusimaki keda. Ke sega ni dusimaki keda nona isoqosoqo kei na nona ivakatagedegede, ena vakavu rarawa kei na yalolailai.\n7. Eda kila vakacava ni volai vakamatau na iVolatabu?\n7 Na iVolatabu e sega ni baleti ira ga na Jiu se nodra ivola na lotu vaKarisito. E volai vakamatau qai uqeti vakalou. Era veisemati vinaka na ivola kece ena iVolatabu. Me tekivu ena iVakatekivu ina Vakatakila, e usutu ni iVolatabu na vakacerecerei ni veiliutaki i Jiova kei na vakayacori ni nona inaki e vuravura ena vuku ni Matanitu e liutaka o Karisito na “kawa” yalataki.—Wilika Vakatekivu 3:15; Maciu 6:10; Vakatakila 11:15.\n8. Eda kila vakacava nira tuvanaki vinaka na Isireli?\n8 O ira na Isireli ena gauna makawa era ivakaraitaki vinaka ni tuvatuvanaki vakamaqosa. Ena Lawa a soli vei Mosese, e vakamacalataki ni o ira “na yalewa era lesi mera veiqaravi ena icurucuru ni valelaca ni veitavaki.” (Lako 38:8) E tuvanaki vakamatau na nodra toki na Isireli kei na valeniveitavaki. E muri e tuvanaki ira vakamatau qai wasewasei ira na Livai kei ira na bete o Tui Tevita. (1 Vei. 23:1-6; 24:1-3) Nira talairawarawa na Isireli vei Jiova, era vakalougatataki nira liutaki vakamatau, e vakilai kina na sautu kei na duavata.—Vkru. 11:26, 27; 28:1-14.\n9. Eda kila vakacava nira tuvanaki vakamatau na lotu vaKarisito ena imatai ni senitiuri?\n9 Era tuvanaki vinaka na ivavakoso vaKarisito ena imatai ni senitiuri, era vakadinata ni yaga nodra muria na veidusimaki ni ilawalawa dauvakatulewa, era lewena taumada na yapositolo. (Caka. 6:1-6) E muri eso tale na tagane era qai lewe ni ilawalawa dauvakatulewa. (Caka. 15:6) O ira na tagane era lewe ni ilawalawa dauvakatulewa ena imatai ni senitiuri se nodra itokani, era uqeti vakalou mera vakarautaka na ivakasala kei na veidusimaki. (1 Tim. 3:1-13; Taito 1:5-9) E yaga vakacava vei ira na ivavakoso nodra muria na veidusimaki ni ilawalawa dauvakatulewa?\n10. Na cava e yaco nira muria na ivavakoso taumada na ivakaro ni ilawalawa dauvakatulewa? (Raica na imatai ni iyaloyalo.)\n10 Wilika Cakacaka 16:4, 5. Eso na tacida era veilakoyaki nira matataka na ilawalawa dauvakatulewa mera vakatakila na “ivakaro era sa vakadonuya na yapositolo kei ira na qase era tiko mai Jerusalemi.” Nira talairawarawa na ivavakoso, e “vakadeitaki nodra vakabauta . . . qai tubu tiko ga e veisiga na kedra iwiliwili.” Eda na vakatotomuria vakacava nodra ivakaraitaki nida lewena nikua na isoqosoqo i Jiova?\nO DAU MURIA NA VEIDUSIMAKI?\n11. Na cava mera cakava na tagane era lesi nira ciqoma na veidusimaki ni isoqosoqo i Jiova?\n11 Na cava me cakava na Komiti ni Tabana se Komiti ni Vanua, ivakatawa ni tabacakacaka, kei ira na qase ni ivavakoso nira ciqoma na veidusimaki ni isoqosoqo i Jiova nikua? Na iVola i Jiova e dusimaki keda kece meda dau talairawarawa qai vakamalumalumu. (Vkru. 30:16; Iper. 13:7, 17) Sega na nodra tikina ena isoqosoqo i Jiova na dauvakalelewa kei ira na dauveivorati, ni na vakaleqa na veiyaloni, veilomani kei na duavata ni ivavakoso. Macala ga nira na sega ni via vakatotomuria na lotu vaKarisito yalodina na veibeci kei na tawayalodina i Tiotirifi. (Wilika 3 Joni 9, 10.) E vinaka meda taroga: ‘Niu maliwai ira eso, vakacava au dau veivakayaloqaqataki vakayalo? Au dau totolo ni ciqoma qai tokona na veidusimaki era vakarautaka na tacida era liutaki keda?’\n12. Na veisau cava e caka ena nodra lesi na qase kei na dauveiqaravi ni ivavakoso?\n12 Vakasamataka mada e dua na vakatulewa sa qai tauca oti ga na iLawalawa Dauvakatulewa. E vakamacalataki ena “Taro na Dauwiliwili” ena Vale ni Vakatawa ni Noveba 15, 2014, ni sa veisau na ivakarau ni nodra lesi na qase kei na dauveiqaravi ni ivavakoso. E tukuni ena ulutaga qori ni ilawalawa dauvakatulewa ena imatai ni senitiuri e vakadonuya mera veilesi na ivakatawa dauveilakoyaki. Me salavata kei na ivakarau qori, me tekivu ena Seviteba 1, 2014, era sa lesi ira na qase kei na dauveiqaravi ni ivavakoso na ivakatawa ni tabacakacaka. Taumada era na saga na ivakatawa ni tabacakacaka mera kilai ira vinaka na tagane era vakatututaki. De dua era na cakacaka vakavunau vata. Ena dikeva tale ga na nona vuvale o koya e vakatututaki. (1 Tim. 3:4, 5) Era na cakacaka vakavoleka na ilawalawa qase kei na ivakatawa ni tabacakacaka nira dikeva vinaka na ivakatagedegede vakaivolatabu me laurai vei ira na dauveiqaravi kei na qase ni ivavakoso.—1 Tim. 3:1-10, 12, 13; 1 Pita 5:1-3.\n13. Eda na tokona vakacava na nodra veidusimaki na qase ni ivavakoso?\n13 Bibi meda muria nodra veidusimaki vakaivolatabu na qase ni ivavakoso. O ira na ivakatawa yalodina qo era dusimaki ena “ivakasala yaga” e yavutaki ena nona iVola na Kalou. (1 Tim. 6:3) Vakasamataka lesu na ivakasala i Paula me baleti ira e vakaveitalia tu nodra bula. Eso na lotu vaKarisito era sa “sega sara ga ni cakacaka, ra qai siova na ka e sega ni nodra.” Era vakasalataki vei ira na qase, ia era beca tiko ga. Na cava me cakava na ivavakoso vei ira qori? E vakarota o Paula: “Ni vakatakilakilataki koya, ni muduka nomuni veitokani vata kei koya.” Ia na ivakaro qori e salavata kei na ivakasala meda kua ni okati koya me keda meca. (2 Ces. 3:11-15) Nikua, era na rairai veivakaroti na qase nira vunau ena ivavakoso, vakabibi ke dua e tomana tiko ga na ivalavala e rogorogo ca kina na ivavakoso, me vaka na veibuku kei na dua e sega ni vakabauta. (1 Kor. 7:39) Cava o na cakava ni o rogoca na ivunau qori? Ke o kila na ituvaki e vakamacalataki ena vunau, vakacava o na qarauna mo kua ni veimaliwai kei koya e cala? Na nomu kauai kei na nomu yalodina ena uqeti koya e butucala me biuta nona ivalavala. \nUQETA TIKO GA NA SAVASAVA, VEIYALONI KEI NA DUAVATA\n14. Eda na tokona vakacava na savasava ni ivavakoso?\n14 Eda na tokona na savasava vakayalo ni ivavakoso nida muria na veidusimaki ni Vosa ni Kalou. Dikeva mada na ka e yaco e Korinica makawa. E gumatua o Paula ni vunau ena vanua qori, e lomani ira tale ga na nona itokani “yalosavasava” era tiko kina. (1 Kor. 1:1, 2) Ia dua na ka nona rarawa ni vakamacalataka na veiyacovi tawadodonu e vakatarai tiko ena ivavakoso! E mani dusimaki ira na qase ni ivavakoso o Paula mera solia na tamata vakasisila qori vei Setani—se mera vakasivoi koya. Me savasava tiko ga na ivavakoso, ena vinakati vei ira na qase mera kauta laivi na “leveni.” (1 Kor. 5:1, 5-7, 12) Nida tokona nodra vakatulewa na qase ni ivavakoso mera vakasivoi na cakacala era sega ni veivutuni, eda sa tokona tiko na savasava ni ivavakoso, de dua ena uqeti ira tale ga mera veivutuni ra qai qara na veivosoti i Jiova.\n15. Na cava meda cakava meda veiyaloni tiko ga ena ivavakoso?\n15 Dua tale na leqa e dodonu mera kauaitaka e Korinica. Eso era kauti ira na tacidra vakayalo ena mataveilewai. E tarogi ira gona o Paula ena dua na taro bibi: “Vakacava moni vosota mada ga ke oni vakacalai?” (1 Kor. 6:1-8) Qori tale ga na ka e caka tiko nikua. So na gauna, e vakaleqai na veiyaloni ena ivavakoso ni sega ni toso vinaka na noda caka bisinisi kei ira na tacida, de dua lai tini sara ena veibeitaki ni cakacaka vakailawaki. Eso era veilewaitaki tacidra ena mataveilewai, ia na iVola i Jiova e uqeti keda ni vinaka cake meda vosota, me kua ga ni vakarogorogocataki na yaca ni Kalou se vakaleqai na veiyaloni ena ivavakoso.  Me wali na leqa se duidui e dau basika, me muri ga na ivakasala i Jisu. (Wilika Maciu 5:23, 24; 18:15-17.) Nida cakava qori, eda sa uqeta tiko na noda duavata na dauveiqaravi i Jiova.\n16. Na cava meda namaka kina nira na duavata na dauveiqaravi ni Kalou?\n16 E volai sara ga ena iVola i Jiova na vuna meda namaka kina nira na duavata nona dauveiqaravi. E lagata na daunisame: “Raica! Sa dua na ka vinaka qai marautaki nira tiko ena duavata na veitacini!” (Same 133:1) Nira talairawarawa vei Jiova na Isireli, era liutaki vakamatau ra qai duavata. E parofisaitaka o Jiova na ka ena yacovi ira na nona dauveiqaravi: “Au na vakatikori ira ena duavata, me vaka na sipi ena kedra bai.” (Maika 2:12) E yalataka tale ga o Jiova ena vuku i Sefanaia: “Au na qai veisautaka na nodra vosa na lewe ni veivanua me vosa savasava [ni ka dina vakaivolatabu], mera masuta kece na yaca i Jiova, mera qaravi koya ena duavata.” (Sefa. 3:9) E ka dokai dina meda sokaloutaki Jiova ena duavata!\nEra saga na qase mera vukei ira vakayalo na butucala (Raica na parakaravu 17)\n17. Me duavata qai savasava tiko ga na ivavakoso, na cava mera cakava na qase ni cakacala e dua?\n17 Me duavata qai savasava tiko ga na ivavakoso, bibi mera yavala totolo na qase ni ivavakoso mera qarava na kisi ni veilewai, me caka tale ga vakayalololoma. E kila o Paula ni sega ni yavutaki na loloma ni Kalou ena ka ga e vakila e lomana. E sega tale ga ni raica vakamamada o Jiova na cakacala. (Vkai. 15:3) Oya na vuna e vinakata sara ga kina o Paula me vola na iMatai ni Korinica, ni kaukaua qai tau vakayalovinaka na ka e vola. Ni oti e vica na vula sa qai vola na iKarua ni Korinica, e vakamacalataki kina na veisau e caka nira sa muria na qase ni ivavakoso na nona veidusimaki na yapositolo. Ke dua na lotu vaKarisito e sega ni liaca ni butucala tiko, era na saga na tagane era rawata na kena ivakatagedegede mera vukei koya ena yalomalua.—Kala. 6:1.\n18. (a) E vukei ira vakacava na lotu vaKarisito ena imatai ni senitiuri na ivakasala ena Vosa ni Kalou? (b) Na cava ena veivosakitaki ena ulutaga tarava?\n18 Macala gona ni ivakasala ena iVola ni Kalou e vukei ira na lotu vaKarisito ena imatai ni senitiuri e Korinica kei na veivanua me savasava tiko ga nodra ivavakoso, mera veiyaloni ra qai duavata. (1 Kor. 1:10; Efeso 4:11-13; 1 Pita 3:8) E vukei ira tale ga me vuavuaivinaka nodra cakacaka vakaitalatala. Oya na vuna e kaya kina o Paula ni sa ‘vunautaki na itukutuku vinaka vei ira na kabuli kece e ruku i lomalagi.’ (Kolo. 1:23) Nikua sa vunautaki ena veiyasa i vuravura na itukutuku vinaka ni inaki ni Kalou ena nodra gugumatua o ira na lewe ni isoqosoqo era duavata ena vunau. Ena veivosakitaki ena ulutaga tarava nodra doka vakalevu na iVolatabu, kei na nodra vakadeitaka mera rokova na Turaga Cecere o Jiova.—Same 71:15, 16.\n^  (parakaravu 13) Raica na iSoqosoqo e Cakava na Loma i Jiova, t. 134-136.\n^  (parakaravu 15) Me baleta na ituvaki ena rairai veilewaitaki tacina vakayalo kina e dua, raica na “Tiko ga ena Loloma ni Kalou,” t. 223, vmr.\niMeli iMeli Eda Tuvanaki me Salavata kei na iVola ni Kalou\nNa Vosa e Veiuqeti!\n“Moni Veivakauqeti ena Veisiga”\nO Dau Doka na iVola i Jiova?\n“E Levu tu na Cakacaka”\nKacivi Mai na Butobuto\nEra Sereki Vei Lotu Lasu\n“Dautukutuku e Peritania—Ni Yadra Mai!!”\nText Sala me download kina na ka e tabaki NA VALE NI VAKATAWA (ITABATABA E VULICI) Noveba 2016\niMeli iMeli NA VALE NI VAKATAWA (ITABATABA E VULICI) Noveba 2016\nNA VALE NI VAKATAWA (ITABATABA E VULICI) Noveba 2016


"O iko, o na lako vei ira na tamamu ena vakacegu. O na buluti ni o sa qase vinaka sara. Vakatekivu 15:15\nO Jiova ena solia na kaukauwa vei ira na Nona tamata; o Jiova ena vakalouvinakataki ira na Nona tamata ena vakacegu. Same 29:11\nLako tani mai na ca, caka vinaka, vakasaqara na veivinakati ka ciciva sara. Same 34:14\nO ira na yalomalumalu, era na taukena na vanua, era na marautaka na levu ni sautu. Same 37:11\nSa lako yani o koya, ka sa yali vakadua, au vakasaqarai koya, sa dredre ni kune tale. Same 37:37\nNa vakacegu levu sa nodra o ira sa dau lomana na Nomuni vunau, ni sa sega na ka e tu me ra tarabe kina. Same 119:165\nAu sa vinakata na veivakasaututaki; Ia, ni; usa vosa, era sa vinakata na vala. Same 120:7\nNa tamata e na vakalomavinataka na Kalou, ni sa cakava na tamata na ka me rau veivinakati kina kei na nona meca. Vakaibalebale 16:7\nNa gauna ni veilomani, Na gauna ni veicati; Na gauna ni valu, Na gauna ni sautu. Dauvunau 3:8\nNi sa sucu mai e dua na Gone me noda, sa soli mai vei keda e dua na Gonetagane, ena tu ena ligana na kaukauwa ni matanitu, na Yacana ena vakatokai o ai Qoroqoro, na Daunivakasala, na Kalou Kaukauwa, na Tama ni Gauna Sega ni Mudu, na Ravouvou ni Sautu. Aisea 9:6\n"Ni dou na lako yani ena reki, ka tuberi yani ena vakacegu; na veiulunivanua kei na veidelana era na lagalaga sere e matamudou, kei na kau kecega ni vanua era na vakasausau. Aisea 55:12\n"Sa sega na vakacegu," sa tukuna na noqu Kalou, "Vei koya sa kitaka tiko nai valavala ca." Aisea 57:21\nEra sega ni bau kila tu na sala ni vakacegu, ka sega na ka dodonu ena nodra i lakolako; era sa vakarautaka ga vei ira na sala veve; o koya ena muria na sala o ya ena sega ni kila na vakacegu. Aisea 59:8\nEra sa vakaceguya talega vakatikina na nodra mavoa na Noqu tamata, ni ra tukuna, 'Dou vakacegu, dou vakacegu!' Ni sa sega na vakacegu. Jeremaia 6:14\nNi'u sa kila oi Au na lewa ni lomaqu e na vukumudou, sa tukuna o Jiova, na lewa mo dou vinaka, ka sega ni ca, ka Me'u solia vei kemudou nai nuinui vinaka ni gauna emuri. Jeremaia 29:11\n'Raica, Au na vakamavotaki ira na nomu mate, ia Au na vakabulai ira, ka vakayacora vei ira na sautu levu kei na dina. Jeremaia 33:6\nSa yaco mai na veivakarusai, era na vakasaqara na veivinakati, sa na sega ga. Isikeli 7:25\n'O ya, o ira na parofita ni Isireli era parofisaitaki Jerusalemi, ka ra raica na raivotu ni vakacegu e na vukuna ni sega na vakacegu,'" sa tukuna o Jiova na Kalou. Isikeli 13:16\n"Ena nona i lawaki qaseqase ena ia kina na veivakacalai me rawa ni lewe levu era lewena nona matanitu; ena qai vaqoroqoroi koya e yalona. Ena levu ena vakarusa o koya mai na nodra vakanuinui cala. Ena valuti ira na turaga ni vei matanitu; ia na nona musuki tani ena sega ni dua e kila. Taniela 8:25\n"Ena vakayacora na veisaututaki; me tara yani na yasana era vutuniyau tu; ena cakava na ka e sega ni cakava o tamana, se o ira na tukana yani e liu; ena veiwaseyaka vei ira na ka e butakoca, nai yau talei, nai lavo, ena vukica vaqaseqase nona i tuvatuva me baleta na koro ni valu kaukauwa, ia ena dua ga na loma ni gauna lekaleka. Taniela 11:24\nRaica, ena ulunivanua na yava i koya sa kauta lako mai na rogorogo vinaka, ka vunautaka na tiko sautu! Dou ia tikoga na solevu tabu na Juta, kei na nomudou soqo ni bubului. Era na sega ni lako tale mai vei kemudou na tamata ca; ni ra sa vakaoti taucoko sara. Neumi 1:15\n"Na Noqu veiyalayalati sa tiko vata kei koya, na veiyalayalati ni bula kei na vakacegu. Au sa solia vua, me rawa ni rerevaki Au kina, ka sa qai rerevaki Au kei na yacaqu talega. Malakai 2:5\nSa kalouvinaka o ira na dauvakayacora na veisaututaki, ni ra na vakatokai me Luve ni Kalou. Maciu 5:9\nKevaka e vuvale lotu dou vakalouvinakataka, ia kevaka me sega ni veiciqomi, dou kauta lesu na veivakalouvinakataki. Maciu 10:13\nDou kakua ni nanuma na noqu lako mai ki vuravura me'u kauta mai na veivinakati. Au sega ni lako mai me'u kauta mai na veivinakati ia nai seleiwau ga. Maciu 10:34\nA sa tucake mai o Koya ka vunauca na cagi, ka tukuna ki na wasawasa, "mo maravu mai, ka tu vakadua!" A sa ruru na cagi ka sa yaco e dua na maravu levu. Marika 4:39\nSa tukuna vua o Jisu, "na luvequ yalewa, na nomu vakabauta sa vakabulai iko. Mo lako ena vakacegu, ka bula mai ena mate ca oqori." Marika 5:34\n"Na masima e vinaka, ia kevaka sa yali na tuituina mai na masima, o na vakatuituinataka tale ena cava? Mo dou tuituina tiko, ka veivakacegui vakaikemudou." Marika 9:50\nMe vakararamataki o ira sa butobuto tu kei ira sa mate ni ra se bula lako, ka me tubera na yavada kina sala ni veivinakati." Luke 1:79\n"Sa Nona na Kalou na vakarokoroko ena veiyasana e cake sara, me veivinakati o vuravura vei ira sa lomana o koya!" Luke 2:14\nA sa tukuna o koya vua na yalewa, "Na nomu vakabauta sa vakabulai iko. Mo lako ena vakacegu." Luke 7:50\n"Ia nidou sa curu kina dua na vale, taumada mo dou cavuta kina, me sobuta na vale oqo na vakacegu. Luke 10:5\n"Se dua tale, ni se kabuyawa sara tiko mai nai lakolako, sa tala o koya eso na nona mata me ra tavaki ira ka kerea mera sa veisorosorovi ga. Luke 14:32\nEra kailavaka vaka oqo: 'Eda sa kalouvinaka ni sa solia mai vei keda na Kalou e dua na tui, me bula balavu na tui! Me reki o lomalagi, ka me vakarokorokotaki o koya sa tiko ecake sara!" Luke 19:38\nNi ra se veivosakitaka tiko na veika oqo, a sa tucake sara tu ga o Jisu ena kedra maliwa, ka tukuna vei ira, "Dou vakacegu." Luke 24:36\nAu sa biuta tiko vei kemudou na veivakacegui. Na noqu veivakacegui Au sa solia vei kemudou; sa sega ni vaka sa solia o vuravura na veika Au sa solia vei kemudou. Me kua ni vakaleqai na yalomudou se mo dou rere. Joni 14:27\n"Au sa tukuna na veika oqo, baleta vei Au dou na kunea kina na vakacegu.E vuravura dou na kunea kina na rarawa, dou marau ga, Au sa vakamalumalumutaki vuravura oti. Joni 16:33\nVei kemudou mai Roma, oi kemudou na ka lomani vua na Kalou, na nona tamata digitaki me nomudou na loloma kei na vakacegu ni Kalou na Tamada kei na noda Turaga o Jisu Karisito. Roma 1:7\nSa tu ena nodra sala na veilecayaki kei na mate; Era sega sara tu ga ni kila na sala ni kune vakacegu." "Sa sega vei ira na rerevaka na Kalou." Roma 3:16-18\nNi sa vuni mate na gadreva na i tovo vakayago, ia sa vuni bula kei na vakacegu na gadreva na i tovo vakayalo. Roma 8:6\nEna rawa vakacava me dua me la'ki vunautaka vei ira, kevaka e sega na veitokoni ena nona talai? Ni sa volai: "Sa ka talei vakaidina na yavadra era sa kauta na kosipeli ni veika vinaka!" Roma 10:15\nDou tovolea, me kua ni dua mo dou veivala vata, dou segata na tiko veisaututaki kei ira na tamata kecega. Roma 12:18\nNi sa sega ni ka ni kakana se ka ni gunu na matanitu ni Kalou, sa ka ni yalododonu, na vakacegu kei na reki ena Yalo Tabu. Roma 14:17\nO koya me da veilomani vakai keda, ka veivakatatataki cake. Roma 14:19\nIa oqo na Kalou na vuni nuinui, me conaka vakavinaka na nomudou bula, ena reki kei na vakacegu ena vuku ni nomudou vakabauta, ka mo dou vuabale sara, ni dou sa vakataudeitaki tu ena kaukauwa ni Yalo Tabu. Roma 15:13\nIa me tiko vata kei kemudou kecega na Kalou ni veivakacegui. Emeni. Roma 15:33\nMe tiko vei kemudou na loloma kei na nona vakacegu na Kalou o tamada kei na turaga o Jisu Karisito. 1 Koronica 1:3\nIa kevaka me sa lako o koya na sega ni lotu, laivi koya me lako; vei keda sa lotu na tagane kei ne yalewa, meda kakua ni vesuki tiko kina bula vaka oqo. Ia sa kacivi keda na Kalou meda loma vakacegu. 1 Koronica 7:15\nSa sega ni dau vakavuna na Kalou na veilecayaki, ia na tiko sautu ga, me vaka sa yaco ena i soqosoqo lotu ni tamata sa vakabulai. 1 Koronica 14:33\nAu sa na mai tinia na noqu i vola na veiwekani ena vica na mala ni vosa oqo: Mo dou marau tiko, Dou tubu cake vei Karisito, Dou rogoca vinaka na ka au sa cavuta vei kemudou, Dou lomavata ka cakacaka vata, Ena dau tiko vata kei kemudou na Kalou ni loloma kei na vakacegu. 2 Koronica 13:11\nMe nomudou na nona loloma kei na vakacegu ni Kalou o Tamada kei na noda Turaga o Jisu Karisito, Kalatia 1:3\nMe yaco na vakacegu kei na loloma, vei ira kecega era vakaitovotaki ira e nai tuvatuva ni bula oqo, vei ira talega na Isireli ni Kalou. Kalatia 6:16\nIa na vua ni Yalo Tabu na loloma, na reki, na vakacegu, na dauvosota vakadede, na dauyalololoma, na dauyalovinaka, na vakabauta, Kalatia 5:22\nNi sai Koya na vuni noda veivinakati tale, sa vakaduavatataki rau na rua me sa dua ga, a sa basuraka sobu na bai sa ia kina na veivakaduiduitaki, Ni sa vakaotia ena Yagona na ka eda a veitawasei kina, oqori na vunau sa vakarota na valavala ni lotu, ia sa veisautaka vou o Koya na tamata, me ia nai valavala vou ni noda veiqaravi, ni sa qai veivinakati tu, Efeso 2:14,15\nDou tovolea me maroroi tikoga na lomavata ni Yalo Tabu, ni dou sa vauci vata ena veivinakati. Efeso 4:3\nka vakaivava ena yavamudou ena cakacaka ni tukutuku vinaka ni veivinakati; Efeso 6:15\nNa veika dou sa vakatavulici kina, ka vakabauta ka rogoca ka raica vei au, dou kitaka sara, na Kalou ni veivakacegui ena qai tiko vata kei kemudou. Filipai 4:9\nNa vakayacori ni veivosovosoti me ciqomi ena vukuna duadua ga, se vakayacori e vuravura se mai lomalagi, ni nona dra mai na kauvelatai eda sa qai vinakati kina. Kolosa 1:20\nNa vakacegu ni Kalou me lewa na yalomudou, me rawa ni da vakavinavinaka kina, ni o keda eda sa dua ga na yago. Kolosa 3:15\nNi ra na tukuna na tamata, "Me da vakacegu ga ni da sa tiko vinaka!" Ena qai yaco vakasauri mai na ka dauveivakarusai, ena yacovi ira kina na mosi vaka na yalewa sa taratara. Era na sega ni dro bula rawa. 1 Cesalonaika 5:3\nVakasaqara na veivakacegui vei ira na tamata kecega kei na yalosavasava, kevaka sa sega na veika oqo, ena sega ni dua e raica rawa na Kalou; Iperiu 12:14\nNa Kalou ni veivakacegui, o Koya sa vakaturi Jisu cake tale mai na mate, nai Vakatawa levu ni sipi, ena dra ni veiyalayalati ka sega ni mudu, Iperiu 13:20\nNa vua ni valavala dodonu sa kaburaki e na vakacegu vei ira na dauveivakacegui. Jemesa 3:18\nMe lesu tani mai o koya ena ca ka kitaka na ka vinaka; Me vakasaqara vagumatua na vakacegu ka muria sara. 1 Pita 3:11\nE dua na ose damudamu ka vakarerevaki au raica ni sa cici tiko. Sa soli vei koya sa vodoka tiko me nona i tavi me kauta tani na bula sautu e vuravura, o ira na lewe i vuravura mera veivakamatematei; ka dua nai seleiwau levu sa soli vua me vakayagataka. Vakatakila 6:4


“Na Rarama kei Vuravura”—Na Luve ni Kalou | Bula i Jisu\n“Na Rarama kei Vuravura”—Na Luve ni Kalou\nVAKAMACALATAKA O JISU O CEI NA LUVE NI KALOU\nNODRA MAI BOBULA NA JIU\nEna iotioti ni siga ni Soqo ni Valevakacevaceva, e veivakavulici tiko o Jisu ena dua na yasa ni valenisoro e vakatokai me “kato ni iyau.” (Joni 8:20; Luke 21:1) E rairai toka qori ena Lomanibai ni Marama, era dau biuta kina na lewenivanua nodra cau.\nEna bogi kece ni soqo, e dau vakararamataki na yasa ni valenisoro qo. E tu e kea e va na tutu ni cina lelevu qai va na beseni lelevu e tawa kina na waiwai. Na kaukaua ni ramase ni tutu ni cina qori e rawa ni vakararamataka e dua na vanua levu. Sa qai cavuta o Jisu e dua na ka era na rairai nanuma lesu kina na vakarorogo na rarama qori: “O yau na rarama kei vuravura. O koya e muri au ena sega sara ni lako ena butobuto, ena cilavi koya ga na rarama e veivakabulai.”—Joni 8:12.\nEra sega ni duavata na Farisi ena ka e tukuna o Jisu ra qai kaya: “O tukuni iko tiko ga, e sega ni dina na nomu itukutuku.” E sauma o Jisu: “Keu tukuni au mada ga, e dina na noqu itukutuku niu kila na vanua au lako mai kina kei na vanua au lako tiko kina. Ia o kemuni, oni sega ni kila na vanua au lako mai kina kei na vanua au lako tiko kina.” Sa qai kuria: “E volai tale ga ena nomuni Lawa: ‘E dina na nodrau itukutuku na le rua.’ Au dau tukuni au, e dau tukuni au tale ga o Tamaqu e talai au mai.”—Joni 8:13-18.\nEra sega ni via ciqoma na Farisi nona ivakamacala, era taroga: “I vei o Tamamu?” E sauma vakadodonu o Jisu: “Oni sega ni kilai au, oni sega tale ga ni kilai Tamaqu. Ke oni kilai au, oni na kilai Tamaqu tale ga.” (Joni 8:19) Era se vinakata tiko ga na Farisi mera vesuki Jisu, ia e sega ni dua e tarai koya rawa.\nE taleva o Jisu na ka a cavuta ena dua na gauna: “Au sa lako qo, oni na vaqarai au, ia oni na mate ena nomuni valavala ca. Na vanua au lako kina oni na sega ni lako rawa yani kina.” Era sega ni taura rawa na Jiu na ka e vakaibalebaletaka o Jisu, ra mani veinanuyaka: “De dua sa via lai vakamatei koya! ni kaya, ‘Na vanua au lako kina oni na sega ni lako rawa yani kina.’” Era sega ni kila na ka e vakaibalebaletaka o Jisu nira sega ni kila se vu mai vei o koya. E tukuna: “O kemuni oni lako mai ra, o yau au lako mai cake. Oni vu mai vuravura, o yau au sega ni vu mai vuravura qo.”—Joni 8:21-23.\nE vakaibalebaletaka tiko o Jisu ni se bera ni mai bula vakatamata, sa bula tu mai lomalagi. O koya na Mesaia yalataki se Karisito. E dodonu mera namaki koya na iliuliu ni lotu. Ena nodra veibeci era tarogi koya: “O cei o iko?”—Joni 8:25.\nNira sega ni ciqomi Jisu ra qai tusaqati koya, e tukuna kina vei ira: “Na cava mada au mai vosa tiko kina vei kemuni?” E tukuni Tamana sara, kei na vuna mera vakarorogo kina na Jiu vua na Luve ni Kalou: “E dina o koya e talai au mai, na veika au rogoca vua au tukuna i vuravura.”—Joni 8:25, 26.\nSa qai vakaraitaka o Jisu na nona nuitaki Tamana, qori sara ga na ka era lekata na Jiu: “Ni oni sa laveta cake na Luve ni tamata, oni na qai kila ni o yau ga o koya, niu sega tale ga ni cakava vakataki au e dua na ka, ia au tukuna ga na ka e vakavulici au kina o Tamaqu. E tiko vata kei au o koya e talai au mai, e sega ni biuti au taudua tu, niu dau cakava na ka e vinakata.”—Joni 8:28, 29.\nEso na Jiu era vakabauti Jisu, e tukuna gona vei ira: “Oni noqu tisaipeli dina ke oni muria tiko ga na noqu vosa, oni na kila na ka dina, na ka dina ena qai sereki kemuni.”—Joni 8:31, 32.\nEra kurabui eso ni cavuta o Jisu na veisereki. Era sega ni duavata kina ena nodra kaya: “O keimami qo na kawa i Eparama, keimami se sega ni bau bobula vua e dua. O qai kaya vakacava, ‘Oni na sereki?’” Era kila na Jiu ni so na gauna e dau vakarurugi nodra vanua ena veiliutaki ni so tale na matanitu, ia era sega ni vinakata mera vakatokai mera bobula. Se mani cava era nanuma, e kaya o Jisu nira se bobula tiko ga: “Au tukuna vakadodonu vei kemuni, o koya yadua e valavala ca e bobula ina ivalavala ca.”—Joni 8:33, 34.\nSa rerevaki dina na kedra ituvaki na Jiu, nira sega ni vakadinata nira vakabobulataki tu ena ivalavala ca. E vakamacalataka o Jisu: “Na bobula tale ga ena sega ni lewe tudei ni vuvale, na luvei itaukeinivale ga ena tiko kina me tawamudu.” (Joni 8:35) Ena sega ni soli na ivotavota ni vuvale vua na bobula, ni rawa tale ga ni vakatalai ena dua ga na gauna. Ia na luvei itaukeinivale se gone e sucu se susugi ena vuvale qori ena tiko kina me “tawamudu” se nona bula taucoko.\nKena ibalebale, na ka dina me baleta na Luve ni Kalou ena sereki ira tawamudu na tamata mai na ivalavala ca e kena itinitini na mate. E tukuna o Jisu: “Ke sa sereki kemuni na Luvena, oni sa qai sereki dina.”—Joni 8:36.\nNa cava e dau yaco ena bogi ni soqo? E sema vakacava qori kei na veivakavulici i Jisu?\nNa cava e tukuna o Jisu me baleta na vanua e lako mai kina? Cava e dusia qori me baleti koya?\nNa sala cava era bobula voli kina na Jiu? Ia na ka dina cava ena qai sereki ira?\niMeli iMeli “Na Rarama kei Vuravura”—Na Luve ni Kalou\njy wase 68 t. 162-163


Valenivolavola & Sarasara: Valenivolavola ni iVakadinadina i Jiova e Patterson, Wallkill, kei Warwick\nO na vakalewena vakacava na fomu ni sarasara? Ke 20 se lailai ena dua na ilawalawa, tabaka “Vakalewena na Fomu ni Sarasara—20 se Lailai.” Ke 20 se sivia ena dua na ilawalawa, tabaka “Vakalewena na Fomu ni Sarasara—20 se Sivia.”\nVakalewena na Fomu ni Sarasara—20 se Lailai\nVakalewena na Fomu ni Sarasara—20 se Sivia\nSega ni Gadrevi Kina e Dua me Veivakasarasarataki\nThe Bible and the Divine Name. E vakaraitaki tu e keri eso na iVolatabu kunekunei dredre, kei na ivakamacala ni kena maroroi vinaka na yaca ni Kalou ena iVolatabu. E tiko kina e dua na kato iloilo, e tu e loma eso tale na iVolatabu kei na droini.\nA People for Jehovah’s Name. E tu kina na kedra ivolatukutuku na iVakadinadina i Jiova, kei na sala e dusimaki, vakavulici qai liutaki ira kina vakamaqosa nona tamata o Jiova mera vakayacora na nona inaki.\nWorld Headquarters—Faith in Action. E vakamacalataki ena vanua ni sarasara qo na nodratou cakacaka na komiti ni iLawalawa Dauvakatulewa. Na sala tale ga era vukei kina na tamata i Jiova mera muria na veidusimaki ni iVolatabu me baleta na soqoni, veivakatisaipelitaki, vakayagataki ni kakana vakayalo, kei na kena vakaraitaki na loloma.\nDua me Veivakasarasarataki\nEna tu vakarau tale ga e dua me vakasarasarataki ira na vulagi ena so tale na tabana e Peceli, wili kina na lomanibai e Warwick.\nE vakarautaki kina na iyaloyalo e vakayagataki ena neimami ivola, kei na katokatoni ni ka e rogoci se saravi. E vakamacalataki tale ga kina na vuli vakaivolatabu e dau caka e kea.\nTabaka e veiyabaki e sivia ni 25 na milioni na ivola vakaivolatabu. Vakauta na ivola ena sivia na 360 na vosa ina valenivolavola ni tabana e veiyasa i vuravura, vaka kina na kena vakau ina sivia na 15,000 na ivavakoso ni iVakadinadina i Jiova e Merika, Kenada, kei na Caribbean.\niMeli iMeli Valenivolavola kei na Sarasara: Merika


Marika 2 | iVolatabu ena Internet | Vakadewa ni Vuravura Vou\nVola o Marika 2:1-28\nVakabula o Jisu e dua e paralasi (1-12)\nKacivi Jisu o Livai (13-17)\nTaro ni lolo (18-22)\nJisu e ‘Turaga ni Siga ni Vakacecegu’ (23-28)\n2 Oti e vica na siga sa qai curu tale i Kapenaumi, e tete na kena itukutuku ni sa tiko e vale o koya.+ 2 Ra baci tabili yani na lewenivanua, e osodrigi na vale bau lai yaco sara i katuba, sa qai tekivu vunautaka vei ira na itukutuku vinaka.+ 3 E kau yani vua e dua na paralasi, eratou laveti koya yani e le va na tagane.+ 4 Ia eratou sega ni kauti koya rawa vei Jisu ena vukudra na ilala levu, ratou mani basuka na delanivale donuya na vanua e tiko kina o Jisu, ratou qai vakalutulututaka sobu na idavodavo e davo tiko kina na paralasi. 5 Ni raica o Jisu na nodratou vakabauta,+ e kaya vua na paralasi: “Luvequ, sa vosoti na nomu ivalavala ca.”+ 6 Era veinanuyaka e lomadra+ na nona vosa o ira na vunivola era dabe tiko e kea: 7 “Na cava e kaya tiko o ka qo? E vosabeca na Kalou! E sega tale ni dua e rawa ni vosota na ivalavala ca, na Kalou duadua ga.”+ 8 Ia ni kila o Jisu na ka era veinanuyaka tiko, e qai kaya vei ira: “Na cava oni veinanuyaka tiko kina na ka kece qo e lomamuni?+ 9 I vei e rawarawa me tukuni vua na paralasi, ‘Sa vosoti na nomu ivalavala ca,’ se me tukuni, ‘Tucake, taura nomu idavodavo, lako’? 10 Ia moni kila ni tu vua na Luve ni tamata+ na lewa me vosota na ivalavala ca e vuravura—”+ sa qai kaya vua na paralasi: 11 “Au tukuna vei iko, tucake, taura nomu idavodavo, lako i nomu vale.” 12 E tucake sara ga o koya, e taura nona idavodavo, mai taubale yani e matadra. Era kurabui kece, ra qai vakalagilagia na Kalou, era kaya: “Eda se sega ni bau raica e dua na ka va qo.”+ 13 Oti ya e lako tale i baravi, era tabili yani na lewenivanua, mani tekivu vakavulici ira o koya. 14 Ni tomana tiko ga nona ilakolako, e raici Livai na luvei Alifio ni dabe tiko ena valenivolavola ni saumi ivakacavacava, mani kaya vua: “Muri au mai.” E tucake, a muri koya sara.+ 15 Ni oti ya, sa qai lai kana o Jisu kei ratou na nona tisaipeli ena vale nei Livai. Eratou kanavata kei na levu na daukumuni ivakacavacava kei ira na tamata ivalavala ca, ni levu era sa muri koya voli.+ 16 Ia nira raica na nodra vunivola na Farisi ni kanavata tiko o Jisu kei ira na tamata ivalavala ca kei ira na daukumuni ivakacavacava, era kaya vei ratou na nona tisaipeli: “E dau kanavata o koya kei ira na daukumuni ivakacavacava kei ira na tamata ivalavala ca?” 17 Ni rogoca qo o Jisu, e kaya vei ira: “E sega ni yaga na vuniwai vei ira na bula vinaka, e yaga ga vei ira na tauvimate. Au sega ni lako mai meu kacivi ira na yalododonu, meu kacivi ira ga na valavala ca.”+ 18 Era dau lolo na tisaipeli i Joni kei ira na Farisi. Era mani tarogi koya eso: “Na cava era lolo kina na tisaipeli i Joni kei na nodra tisaipeli na Farisi, ia era sega ni lolo na nomu tisaipeli?”+ 19 E kaya vei ira o Jisu: “Vakacava era na lolo na itokani ni taganevou+ ni se tiko vata kei ira o taganevou? Era na sega ni lolo ni se tiko na taganevou. 20 Ia ena yaco mai na gauna ena kau tani vei ira na taganevou,+ ya na gauna era na qai lolo kina. 21 E sega ni dua e dau cula na tikinisulu vou ena isulu makawa. Ke cakava qori, erau na sega ni veitauri vinaka na isulu makawa kei na tikinisulu vou, ena lai kadresu kina vakalevu.+ 22 E sega tale ga ni dua e dau tawana na waini vou ena taganiwaini makawa. Ke cakava qori ena kabote na taganiwaini, ena maumau na waini, ena vakacacani tale ga na taga. Ia e dau tawa ga na waini vou ena taganiwaini vou.” 23 Ni lakova yani eso na loganiwiti ena Siga ni Vakacecegu, eratou mani tauca eso na witi na nona tisaipeli ni ratou lako tiko.+ 24 Era qai kaya vua na Farisi: “Raica mada! Na cava eratou cakava kina nomu tisaipeli na ka e vakatabui ena Siga ni Vakacecegu?” 25 Ia e kaya vei ira: “Oni sega ni bau wilika na ka e cakava o Tevita ni viakana kei ratou na nona itokani qai sega vua na kakana?+ 26 E vola o Epaiaca+ na iliuliu ni bete, ni a curu o Tevita ina vale ni Kalou qai kania na madrai e vakacabori* vua na Kalou, na madrai era dau kania ga na bete,+ sega tale ni dua, e solia tale ga eso vei ratou na nona itokani me ratou kania.” 27 E qai kaya vei ira: “E vakarautaki na Siga ni Vakacecegu me baleta na tamata,+ e sega ni vakarautaki na tamata me baleta na Siga ni Vakacecegu. 28 O koya gona, na Luve ni tamata e Turaga sara ga ni Siga ni Vakacecegu.”+\n^ Se “na madrai dauraici.”